Kisah Sedih Saddam Hussein dan Kumpulan Pengawal Penjara 'Super 12'

Pada tahun 2006, 12 orang pegawai daripada unit 551 Polis Tentera menerima arahan ditugaskan di Baghdad, Iraq.

Mereka menyangkakan tugasan terbaru itu lebih mencabar, berkat latihan pertempuran yang telah dialani. 12 anggota terpilih yang terpilih masih layak dikatakan muda, berusia lewat 20-an, paling tua belum mencecah 40-an.

Di Iraq, mereka di bawa ke sebuah rumah agam besar mengandungi sebuah penjara buatan, menempatkan seorang individu di dalamnya.

Kesemua 12 pegawai yang ada tidak menyangka sama sekali tugasan terbaru mereka adalah untuk mengawal tindak tanduk lelaki nombor satu buruan kerajaan Amerika Syarikat ketika itu, yang telah berjaya ditangkap.

Duduk di depan mereka Presiden kelima Iraq, Saddam Hussein Abdul Majid al-Tikriti yang lebih dikenali dengan nama Saddam Hussein.

Arahan yang mereka terima ringkas - mereka perlu melindungi dan memastikan keselamatan Saddam Hussein, sepanjang proses perbicaraan yang pada ketika itu sudah masuk fasa terakhir.

Jiwa muda yang ada dalam diri pegawai yang ditempatkan di rumah agam itu pada mulanya memberontak.

Bukannya duduk mengawal penjara bagai penjaga zoo, yang setiap masa perlu memerhatikan haiwan jagaan mereka,

Apatah lagi menjaga buruan kerajaan Amerika Syarikat yang pada ketika itu sedang berhadapan dengan perbicaraan, dakwaan dan tuduhan, selepas ditangkap dalam operasi pada penghujung tahun 2003.

Bagaimanapun, tiada siapa menyangka diktator kejam yang ada di depan mereka - nyata jauh berbeza dengan individu yang dikhabarkan dalam media.

Salah satu hobi utama Saddam Hussein ketika dipenjarakan di rumah agam miliknya sendiri, adalah menghisap curut Cuba.

Beliau gemar menceritakan pengalaman belajar menghisap curut daripada rakan rapatnya Presiden Cuba, Fidel Castro.

Saddam banyak menghabiskan masa menulis, dibekalkan peralatan pen dan kertas bagi membolehkan dia menurunkan buah fikirannya.

Dua nama seringkali disebutkan Saddam sebagai idola beliau dalam penulisan; Fyodor Dostoevsky, seorang penulis Russia abad ke 19 yang terkenal sebagai penulis cerpen dan novel serta Naguib Mahfouz, salah seorang penulis kontemporari literatur Arab abad ke 20.

Pengawal-pengawal Saddam juga kerap menceritakan bagaimana Saddam menghabiskan masa menjaga tumbuhan yang ada dalam kurungannya dengan teliti, amat gemarkan gula-gula dan manisan serta suka mendengar radio, khasnya lagu nyanyian penyanyi Mary J. Blige.

Apa yang menarik, Saddam juga tidak lokek berkongsikan pengalamannya membesarkan keluarga kepada petugas Super 12 yang ada.

Salah satu kisah yang kerap kali diulang-ulang, adalah bagaimana Saddam mengakui dia pernah membakar kesemua kereta milik anaknya yang bermasalah Uday, selepas kecuaiannya mengendalikan senjata api menyebabkan kematian beberapa individu lain termasuklah ahli keluarga sendiri.

Pengalaman menyaksikan depan mata ketawa Saddam mengenang kembali insiden tersebut, terus dikenang pengawal Super 12.

Kemesraan yang terjalin hasil daripada banyak meluangkan masa bersama mula menyebabkan mereka jadi lebih rapat.

Ada anggota Super 12 yang menyamakan Saddam Hussein dengan watak Dracula dalam siri kanak-kanak Sesame Street, ekoran gaya ketawa yang serupa.

Walaupun banyak kisah-kisah mesra berkaitan dengan Saddam dan pasukan ditugaskan mengawalnya, ceritanya bukan bermula dengan indah.

Pada hari pertama mereka mula ditugaskan mengawal Saddam, salah seorang dari Super 12 mencadangkan agar mereka terus membunuh saja Saddam di situ, bagi memendekkan cerita.

Ada juga yang cuba mendapatkan kelulusan untuk dipindahkan kepada unit lain, merasakan tugasan untuk menjaga Saddam hanyalah satu perkara yang membuang masa dan tenaga mereka.

Namun lama-kelamaan, sikap baik Saddam yang senantiasa menghormati kesemua 12 pengawal mencairkan hati mereka yang ada.

Saddam dikatakan tidak memaparkan sifat seorang diktator, sebaliknya menghormati pengawal sama seperti orang berpangkat lain yang keluar masuk hadir menemui dia dipenjaranya.

Sikap yang ditunjukkan Saddam dalam penjara nyata amat berbeza dengan kelakunya di mahkamah, di mana dia menggunakan karismanya untuk memberikan ucapan-ucapan keras, mempertahankan diri daripada dakwaan yang dikenakan.

Pada 5 November 2006 selepas perbicaraan panjang, Mahkamah Iraq mendapati Saddam Hussein telah melakukan jenayah ke atas kemanusiaan - dijatuhi hukuman penjara gantung sampai mati.

Pada sambutan Hari Raya Aidil Adha 30 Disember tahun 2006, Saddam Hussein dijadualkan akan menjalani hukumannya.

Ini bermakna Super 12 sudah pun menjalani rutin harian bersama Saddam selama lebih 4 bulan.

Tiba detik beliau perlu dibawa ke pusat di mana hukuman akan dilaksanakan, Saddam Hussein dikatakan mengumpulkan kesemua ahli pengawal yang ada lalu mengucapkan terima kasih pada setiap anggota yang ditugaskan di situ melindunginya setiap hari turun naik mahkamah.

Sebagai cenderahati dan tanda peringatan, jam tangannya dibuka dan diberikan kepada salah seorang petugas - yang enggan menerimanya, bimbang perasaan bergolak makin dirasai.

Salah seorang pengawal menyatakan dalam rekod; amat sukar untuk kita mengenali seseorang dalam satu tempoh dan akhirnya perlu menghantar beliau menjalani hukuman mati; selepas semua pengalaman yang telah dilalui bersama.

Pasukan Super 12 ditugaskan untuk mengawal Saddam semasa di bawa ke Camp Justice yang terletak di daerah Kazimain, bahagian utara Baghdad.

Tibanya di sana, tugas Super 12 berdepan huru-hara akibat daripada keadaan kacau -bilau kumpulan anti Saddam yang hadir, sebelum Saddam berjaya diserahkan kepada petugas hukuman warga Iraq di zon selamat, menandakan tamatnya tugas mereka.

Hanya warga Iraq dibenarkan berada di dalam bilik di mana Saddam Hussein digantung.

Selesai hukuman dan mayatnya diturunkan untuk dibawa keluar, kumpulan penyokong anti Saddam mula meludah dan menyerang tubuh yang tidak lagi bernyawa.

Super 12 terpaksa melihat saja dari tepi figura yang kini mereka kagumi dan kenali, tidak lagi mampu berbicara lagi.

Bagi seorang petugas Super 12, tubuh kaku tidak bernyawa Saddam merupakan mayat pertama yang disaksikannya dengan mata sendiri.

Apa yang kita tahu, sehingga ke hari ini 12 orang pengawal terakhir Saddam masih lagi dibelenggu trauma  kesan pengalaman mereka bertugas melindungi Saddam hingga ke hujung nyawanya.

Salah seorang dari mereka bertindak menamatkan karier dalam tentera akibat pengalaman itu.

Pasukan Super 12 masih tercari-cari sebab utama untuk memahami kenapa selepas empat bulan menjaga Saddam Hussein - seorang yang sepatutnya mereka benci; akhirnya individu itu menjadi watak yang sangat mereka kagumi.


Rahsia Tentera Nazi Jerman Kuat Melampau di Medan Perang - Syabu Pervitin

Berada di medan pertempuran bukanlah mudah. Setiap askar perlu sentiasa dalam keadaan siap siaga untuk menghadapi musuh. Mereka juga perlu sentiasa bertenaga untuk mengangkat senjata (kebiasaannya berat) dan melakukan perjalanan yang jauh.

Ketahanan luar biasa tentera Jerman semasa Perang Dunia Kedua mempunyai rahsianya yang tersendiri, iaitu pengambilan dadah. Ketika era 1940-an, tentera Nazi diberikan pil yang diberi nama Pervitin yang sebenarnya merupakan dadah jenis methampetamine.

Malah, pakatan Kuasa Bersekutu yang dianggotai oleh Amerika Syarikat dan British (dan beberapa negara lain) turut menggunakan bahan terlarang amphetamine Benzedrine sebagai bahan perangsang kepada askarnya untuk kekal bertenaga di medan perang.

Pegawai perubatan di kedua-dua belah pihak menyebarkan bahan perangsang ini - dan yang lain seperti kokain - untuk memastikan tentera yang lelah terjaga selama beberapa hari untuk membolehkan mereka bertahan lebih lama di medan perang.

Bahan perangsang ini juga diberikan sebagai ubat untuk rawatan sementara bagi askar yang mengalamai tekanan pasca trauma (post-traumatic stress disorder  - PTSD) yang melemahkan semangat dan mental mereka.

Pervitin adalah ubat luar biasa Nazi Jerman, ubat yang dibuat untuk membolehkan juruterbang, pelaut dan pasukan infanteri mempunyai tenaga luar biasa. Askar yang mengambil Pervitin mampu berada dalam keadaan berjaga selama beberapa hari, berjalan berbatu-bau jauh tanpa berehat dan tidak merasa sakit atau lapar.

Methamphetamine adalah ubat yang sangat kuat. Walaupun dalam kuantiti yang kecil, ia merangsang sistem saraf pusat untuk melepaskan banyak dopamin yang memberikan pengguna euforia berpanjangan, meningkatkan kewaspadaan dan tumpuan sambil menghilangkan keletihan.

Methamphetamine juga mempunyai kesan afrodisiak (aphrodisiac) yang kuat yang menjadikannya "ubat" yang popular dalam kalangan mereka yang gemar berparti. Pihak The United Nations Office on Drugs and Crime menganggarkan bahawa hampir 25 juta orang menyalahgunakan dadah ini di seluruh dunia.

Methamphetamine pertama kali dihasilkan pada tahun 1887 dan pada mulanya diberikan untuk merawat ADHD (gangguan hiperaktif defisit perhatian) dan obesiti (kerana dadah ini menyebabkan kehilangan selera makan) dan sebagai rawatan bagi masalah hidung tersumbat.

Semasa Perang Dunia ke-2, pasukan bersenjata Jerman diberi banyak bahan-bahan perangsang termasuk alkohol, candu dan metamphetamin agar sentiasa dalam keadaan bertenaga.

Komando tertinggi Jerman percaya - berdasarkan input dari pengarah Akademi Perubatan Tentera dan Institut Fisiologi Umum dan Ketenteraan, Otto Friedrich Ranke - bahawa penggunaan dadah akan meningkatkan keyakinan diri, tumpuan dan kesediaan mereka untuk mengambil risiko dan pada masa yang sama mengurangkan kepekaan mereka terhadap kesakitan, kelaparan dan dahaga dan keperluan untuk tidur.

Askar Jerman menggelar pil ini sebagai "Tablet-Stuka" (Stuka-Tabletten) sempena nama pengebom Jerman "Junkers Ju 87", atau Stuka, yang telah menjadi simbol kekuatan tentera udara Jerman. Antara April dan Julai 1940, lebih daripada 35 juta tablet Pervitin dan Isophan (versi yang diubah suai sedikit) dikirimkan ke tentera dan tentera udara Jerman.

Arahan pada bungkusan pil itu mengesyorkan pengambilan dos sebanyak satu hingga dua tablet "hanya jika diperlukan, untuk mengelakkan tertidur". Walaubagaimanapun, kebiasaannya tentera yang mengalami tekanan yang melampau mengambil lebih daripada dos yang ditetapkan.

Menurut National Institutes of Health (NIH) di Amerika Syarikat, Amphetamine (sekumpulan perangsang yang merangkumi metamphetamine) mempengaruhi sistem saraf pusat. Untuk Methamphetamine, pengambilan lebih daripada satu dos akan mengganggu fungsi otak. Berbanding dengan amphetamin lain, ia tahan lebih lama dan mempunyai  kesan lebih kuat terhadap sistem saraf.

Ketika perang sedang berlanjutan, pegawai-pegawai perubatan Jerman mulai sedar terhadap kesan buruk Methamphetamine terhadap kesihatan dan tingkah laku askar mereka.

Sebilangan tentera yang menggunakan bahan perangsang ini mati kerana kegagalan jantung dan segelintir yang lain akhirnya membunuh diri semasa fasa psikotik. Ramai yang lain menjadi ketagihan pada bahan perangsang ini yang membawa kepada semua gejala ketagihan yang biasa seperti berpeluh secara melampau, pening, halusinasi dan kemurungan.

Pihak Jerman kemudiannya telah mula menghalang pemberian dan penggunaan bahan perangsang ini dalam skala besar-besaran. Pada 1 Julai 1941, Pervitin telah diletakkan sebagai bahan terlarang dalam undang-undang baru yang diperkenalkan.

Menjelang penghujung era peperangan ini, pihak Jerman mula mencuba bahan perangsang baru yang dicipta, sebuah pil yang diberi nama D-IX. Pil ini mengandungi 5 miligram kokain, 3 miligram Pervitin dan 5 miligram Eukodal (ubat penahan sakit berasaskan morfin) .

Belum sempat pil ini dihasilkan dalam skala yan besar, Jerman terlebih dahulu tewas dalam peperangan.


Kawasan Anarki Tanpa Polis di Amerika Syarikat - Zon Autonomi Capitol Hill

Sebut Seattle, peminat muzik akan membayangkan bagaimana negeri tersebut menjadi tempat bermulanya gerakan yang dilabelkan sebagai 'Seattle Sound' yang akhirnya memberikan impak besar pada dunia.

Pengaruh dan budaya Seattle di Amerika Syarikat serta masyarakat dunia, sebenarnya bukan sekadar terhad dalam industri muzik sahaja. Starbucks dan Microsoft juga berasal dari sana! Nak kami senaraikan terlalu banyak rasanya.

Seattle amat terkenal di kalangan masyarakat Amerika Syarikat sendiri, sebagai komuniti yang kreatif dan senantiasa mencuba sesuatu yang baru. Tahukah anda pada ketika ini - komuniti Seattle telah berjaya memulakan apa yang layak dikategorikan sebagai 'zon bebas' dalam negara mereka?

Ekoran daripada insiden pembunuhan George Floyd yang mengakibatkan kebangkitan besar-besaran warga Amerika Syarikat yang anti kekejaman polis, beberapa kawasan di negara tersebut mula mengalami gelombang perubahan ketara.

Ura-ura tentang usaha konkrit mahu menamatkan terus keperluan wujudnya sistem kepolisian di beberapa kawasan dibincangkan secara serius, dengan kumpulan ahli jawatankuasa majlis perbandaran Minneapolis misalnya sedang giat menjalankan usaha dan kajian, bagi menutup terus sistem polis di sana.

Bunyinya agak radikal, namun nampaknya idea agar 'Amerika Syarikat bebas polis' telah menjadi antara slogan paling diterima penyokong gerakan ini.

Jika di Minneapolis perubahan yang cuba dilakukan, dilakukan dengan berlandaskan kepada perubahan sistem dan birokrasi; di Seattle pula jauh lebih radikal tindakan mereka.

Satu kawasan di Seattle yang kini dinamakan sebagai Free Capitol Hill, Capitol Hill Autonomous Zone (CHAZ) atau nama barunya Capitol Hill Organized Protest (CHOP) telah berjaya membuka sebuah zon di mana semua orang di dalamnya bebas untuk melakukan apa saja, tanpa ada ancaman daripada pihak polis.

Disebabkan oleh rusuhan yang melanda banyak tempat di Amerika Syarikat, Seattle juga mengalami nasib serupa apabila penunjuk perasaan terpaksa berhadapan dengan kekangan pihak polis, yang menggunakan taktik agresif.

Selepas beberapa hari tunjuk perasaan di Capitol Hill berdepan dengan polis, akhirnya polis bertindak mengosongkan kawasan tersebut termasuklah bangunan balai polis yang terletak di East Precinct, milik Seatlle Police Department (SPD).

Setakat ini belum jelas kenapa SPD bertindak mengosongkan kawasan tersebut, disebabkan oleh banyak kekeliruan yang timbul. Ada pihak mendakwa arahan pihak atasan dikeluarkan bagi melindungi keselamatan anggota polis sendiri.

Ada juga beberapa pihak mendakwa mereka menerima arahan untuk mula bertugas di West Precinct oleh panggilan telefon individu yang mereka dakwa kenali.

Apa yang penting, kekeliruan ini menyebabkan wujudnya peluang untuk penyokong dan penunjuk perasaan yang telah berkumpul mengambil alih bangunan East Precinct SPD sepenuhnya serta mewujudkan perimeter di sekeliling kawasan tersebut, bagi menghalang pencerobohan dilakukan.

Reaksi kerajaan pusat Amerika Syarikat terhadap pengambil alihan kawasan tersebut, berbunyi sangat keras. Presiden Donald Trump menyifatkan usaha penduduk Seattle mendirikan perimeter serta mengusir keluar polis adalah tindakan pencinta gerakan anarki.

Pendapat ini bagaimanapun disanggah secara tersirat oleh Datuk Bandar Seattle, Jenny Durkan yang menyifatkan tindakan komuniti Seattle mewujudkan CHOP adalah selari dengan perkara satu dalam perlembagaan negara mereka, yang menjamin hak dan kebebasan setiap individu.

Berikutan kerjasama yang wujud antara kerajaan tempatan dan pihak yang menguasai kawasan tersebut, pihak majlis perbandaran turut bekerjasama membantu mendirikan tembok-tembok batu mengelilingi kawasan 'milik mereka', diperbuat daripada konkrit dan kayu.

Selepas perbincangan pada 12 Jun 2020 di antara pihak Datuk Bandar, ketua polis dan majlis perbandaran dijalankan, pihak penyokong CHOP bersetuju dengan arahan Jenny Durkan untuk membuka perimeter kurungan yang ada; bagi membolehkan pasukan kecemasan khasnya ambulans dan pasukan perubatan masuk.

Ini disebabkan oleh aduan yang dilakukan pemilik-pemilik kediaman serta premis dalam kawasan tersebut yang bimbang dengan keselamatan mereka, selepas tindakan penunjuk perasaan berisiko untuk menjadi semakin liar.

Bagaimanapun, anggota polis masih lagi tidak dibenarkan untuk memasuki kawasan yang telah mereka kuasai, dengan penunjuk perasaan sendiri bekerjasama menghalang petugas polis yang cuba masuk dengan batang tubuh mereka.

Pada 20 Jun 2020, kematian pertama melibatkan orang awam telah pun dilaporkan di CHOP, dengan mangsa adalah seorang pemuda berusia 19 tahun. Pemuda itu meninggal dunia selepas tiba di hospital sekitar jam 2.20 pagi 20 Jun 2020.

Insiden kedua pula berlaku setengah jam selepas itu, melibatkan seorang mangsa tembakan berusia 33 tahun yang kini berada dalam keadaan kritikal.

Dua insiden pembunuhan itu yang sehingga setakat ini gagal dikenalpasti siapa pelakunya mula menyebabkan penduduk sebenar Capitol Hill lebih resah, menyalahkan pihak kerajaan khasnya Datuk Bandar kerana gagal bertindak lebih keras terhadap kumpulan penyokong Black Lives Matter; yang dikatakan menjadikan mereka tebusan dalam kawasan kediaman mereka sendiri.

Datuk Bandar Jenny Durkan hanya mengeluarkan kenyataan rasmi 40 jam selepas dua insiden tersebut, menyifatkan perbincangan di antara pihak beliau, polis dan majlis perbandaran dengan ketua kumpulan penunjuk perasaan masih lagi sedang diusahakan.

Penduduk Capitol Hill menyifatkan apa yang sedang berlaku ketika ini sudah tidak lagi layak dianggap sebagai tunjuk perasaan, sebaliknya jika tidak dikawal - akan merebak menjadi satu perkara lebih buruk dan mereka yang tidak terlibat, akan menjadi mangsa.

Pihak penunjuk perasaan pula menyifatkan insiden pembunuhan yang berlaku adalah disebabkan perang antara kumpulan samseng. Mereka tetap berkeras akan terus menguasai Capitol Hill selagi mana permintaan mereka tidak dipenuhi.


Kisah Dua Pulau Bersebelahan Tetapi Berbeza Negara Dan Zon Waktu - Diomede

Salah satu lokasi yang cukup unik di dunia, melibatkan dua buah pulau yang terletak bersebelahan antara satu sama lain.

Dua buah pulau itu yang dinamakan sebagai 'Big Diomede' and 'Little Diomede' hanya mempunyai jarak 3.8 km yang memisahkan kedua-duanya. Ini bermakna, seandainya anda berdiri di mana-mana pulau, anda dapat melihat jirannya dengan mata kasar secara jelas.

Walaupun demikian, jarak yang dekat tidak semestinya menandakan kedua-dua pulau itu berkongsi identiti yang sama. Kedua-dua buah pulau bukan saja dikuasai negara berbeza, malahan turut mempunyai perbezaan masa yang sangat ketara.

Terletak di Selat Bering, kedudukan kedua-dua pulau adik beradik ini berada di antara kawasan tanah besar Alaska dan Siberia.

Dinamakan sempena Saint Diomede, tokoh ajaran Kristian yang aktif sekitar abad ke 4 di Greek, penemuannya berlaku pada abad ke 18 - lebih tepat lagi pada tahun 1728.

Vitus Bering, jurunavigasi lautan yang berkhidmat dengan tentera Russia menemui kedua-dua buah pulau tersebut pada 16 Ogos 1728 semasa hari memperingati jasa dan pengorbanan Saint Diomede kepada gerakan Gereja Ortodoks Russia.

Jadi Bering menamakan penemuan kedua-dua buah pulau sempena nama tokoh tersebut.

Kedua-dua pulau dinamakan sedemikian rupa kerana perbezaan saiznya. 'Big Diomede' mempunyai saiz 8 km panjang sementara 'Little Diomede' pula tak sampai separuh daripada 'abangnya.'

Mempunyai permukaan yang bergunung-ganang dipercayai akibat aktiviti gunung berapi, puncak tertinggi kedua-dua pulau dianggarkan pada kadar 500 meter dari permukaan lautan.

Big Diomede dilapor mempunyai 5 penduduk tetap sementara Little Diomede pula mempunyai lebih kurang 135 penduduk, yang bergantung hidup dengan memburu walrus untuk dijadikan sumber daging mentah.

Satu perkara yang perlu diperjelaskan - kedua-dua pulau berada dibawah kerajaan yang berbeza. 'Big Diomede' kini terletak dalam sempadan Russia sementara adiknya pula, adalah di bawah pentadbiran kerajaan Amerika Syarikat.

Semua ini berpunca akibat 'Perang Dingin' yang tercetus di antara kedua-dua kerajaan bermula pada tahun 1947, memisahkan kedua-dua pulau menjadi entiti yang berbeza disebabkan garis sempadan yang dilakar semula.

Akhirnya, hubungan antara komuniti yang ada dikedua-dua pulau itu mula renggang disebabkan oleh pengaruh birokrasi.

Satu lagi keunikan yang menjadikan lokasi ini sangat menarik, adalah perbezaan zon waktu yang telah ditetapkan ke atas kawasan tersebut.

Disebabkan oleh keperluan untuk menselarikan pentadbiran Little Diomede dengan Alaska, yang terletak di bawah pentadbiran kerajaan Amerika Syarikat, Little Diomede diletakkan dalam zon waktu GMT -9 jam di bawah kiraan Alaska Daylight Time.

Sementara Big Diomede pula terletak dalam zon waktu GMT +12 jam di bawah kiraan Anadyr Standard Time yang diamalkan kerajaan Russia.

Perbezaan zon waktu yang ketara ini menyebabkan wujud jurang tarikh yang sangat berbeza antara kedua-dua pulau, mengakibatkan mereka tidak berkongsi hari yang sama - walaupun duduk bersebelahan.

5 orang penduduk Big Diomede senantiasa berada 21 jam lebih cepat berbanding Little Diomede. Dalam erti kata lain, apabila penduduk Big Diomede memandang adiknya, mereka memandang semalam.

Sementara penduduk Little Diomede apabila melihat pulau abangnya, mereka sebenarnya sedang memandang esok.

Permukaan bumi yang sukar untuk didiami, tidak menjadi masalah bagi kesemua penduduk kedua-dua buah pulau untuk terus dijejaki.

Masalah utama penduduk di sini, mereka setiap tahun sedang tenggelam kerana suhu yang semakin meningkat - dianggarkan berlaku pada kadar 2 ke 6 cm setiap tahun berlalu.

Tahap pencairan ais yang dijadikan asas tempat tinggal mereka semakin pantas berlaku dan kini mereka semakin sukar mendapatkan bekalan bahan mentah. Walrus yang dulu datang berkawan-kawan kini semakin singkat tempoh kedatangannya.

Beruang kutub yang diburu untuk bermacam kegunaan, juga semakin sukar ditemui.

Tidak dapat dianggarkan berapa lama lagikah kedua-dua pulau akan dapat terus bertahan, seandainya situasi sama terus berlanjutan.


Krisis China dan India : Insiden Kematian Pertama Dalam Tempoh 45 Tahun

Selepas laporan media mula menyebut tentang konflik antara India dan China yang (ketika itu) sedang berlaku di Ladakh, khasnya di kawasan yang dikenali dengan nama Pangong Tso - banyak pihak menarik nafas lega selepas keadaan mula reda.

Tindakan China bersetuju untuk menarik keluar pasukan tentera mereka 2 km pada tarikh 10 Jun 2020 daripada garis sempadan dilihat sebagai petanda baik konflik itu berjaya diselesaikan dengan jalan diplomasi.

Bagaimanapun, laporan yang baru saja dikeluarkan oleh kerajaan India pada 17 Jun 2020 menunjukkan perkembangan tidak sihat - selepas insiden kematian telah berlaku akibat pertempuran, menamatkan tempoh tenang 45 tahun yang berjaya dikekalkan.

Walaupun pertempuran dalam skala kecil tanpa tembakan dan peluru kerap kali berlaku di garisan sempadan yang memisahkan India dan China, sudah 45 tahun belum ada kehilangan nyawa dilaporkan.

Malangnya, dalam pertempuran terbaru ini kerajaan India melaporkan seramai 20 orang anggota tentera mereka telah terkorban.

Beberapa insiden sebelum ini sudah berlaku dan mengorbankan nyawa anggota tentera kedua-dua negara bertempur. Antaranya adalah insiden pertempuran dua kali pada bulan September dan Oktober tahun 1967.

Dua pertempuran itu yang berlaku di titik sempadan yang dikenali dengan nama Nathu La dan Cho La, menjadi konflik sempadan paling banyak mengorbankan nyawa askar kedua-dua negara setakat ini.

Insiden bulan September tahun 1967 didakwa dimulakan oleh tindakan askar China menyerang pegawai-pegawai tentera India yang ketika itu ditugaskan memasang pagar, di titik sempadan Nathu La yang dikuasai India.

Perang selama 5 hari itu akhirnya tamat setelah kedua-dua negara berjaya mengadakan gencatan senjata.

Kejadian kedua pula berlaku pada bulan Oktober tahun yang sama, akibat pertengkaran antara kedua-dua pasukan di mana kedua-dua pihak saling tuduh-menuduh antara satu sama lain melakukan pencerobohan.

Peperangan selama satu hari itu memaksa pasukan tentera China berundur daripada laluan Cho La, memberikan kemenangan mutlak kepada tentera India.

Dalam dua insiden itu, dilaporkan seramai 88 orang tentera India dan 340 tentera China terbunuh.

Insiden terakhir melibatkan kematian anggota tentera yang bertugas di kawasan itu pula berlaku pada tahun 1975, selepas kumpulan petugas India diserang hendap di sebuah laluan terpencil berdekatan Arunachal Pradesh - mengorbankan empat nyawa.

Itu adalah kali terakhir senjata api digunakan, selepas perjanjian pada tahun 1996 berjaya dicapai mengharamkan penggunaan senjata api sekiranya konflik di kawasan sempadan India dan China tercetus.

Disebabkan peraturan itu, anggota tentera kedua-dua negara hanya boleh bertindak balas dan bertempur dengan menggunakan buku lima serta senjata-senjata primitif seperti batu dan kayu.

Menurut laporan awal dari India, punca kejadian bermula selepas China menceroboh masuk 3 lokasi titik sempadan, mendirikan khemah dan pos pengawal walaupun arahan keluar telah diberikan.

Bagaimanapun, kisah sebaliknya pula dilaporkan oleh wakil China yang menyifatkan tentera India pula yang menceroboh masuk ke kawasan mereka.

Apa yang kita tahu setakat ini, insiden pertempuran itu berlaku semasa wakil kedua-dua negara masih lagi dalam perbincangan bagi meredakan keadaan.

Selepas perbincangan itu mencapai kata putus dengan persetujuan wakil kedua-dua negara untuk kekal mencari titik tengah secara diplomasi, kumpulan yang disertai 50 orang askar India mula menjalankan operasi untuk memeriksa sama ada tentera China benar-benar telah keluar seperti yang dipersetujui sambil meruntuh dan membakar struktur yang telah dibina China secara haram.

Walaupun begitu, operasi mereka terpaksa dihentikan selepas kumpulan 250 orang askar China dilaporkan berkumpul untuk menghalang mereka membersihkan binaan dan mendakwa pasukan tentera India itu pula telah menceroboh kawasan mereka.

Konflik yang bermula dengan pertengkaran lisan akhirnya merebak menjadi insiden lebih buruk.

Pertempuran yang berlaku mengakibatkan kematian kepada 3 orang pegawai tentera India, khasnya ketua kepada batalion 50 orang tersebut yang berpangkat Kolonel menjadi satu kehilangan besar buat India.

Disebabkan oleh kecederaan parah yang dialami, kerajaan India melaporkan pertambahan seramai 17 orang lagi petugas mereka yang telah meninggal dunia.

China setakat ini belum melaporkan sebarang angka rasmi, tetapi dilaporkan 43 orang aska mereka cedera parah atau meninggal dunia hasil daripada maklumat yang diperolehi.

Jurucakap People's Liberation Army China bagaimanapun mengesahkan ada anggota tentera mereka yang terkorban.

Ada pihak mendakwa kadar kematian yang tinggi berlaku, disebabkan oleh tindakan askar China menggunakan batang kayu yang disaluti paku dalam menyerang musuh - namun setakat ini belum ada pengesahan tentang kebenaran dakwaan ini.

Wakil kedua-dua buah negara sedang mengaturkan pertemuan dan perbincangan bagi mencari jalan agar keamanan dapat dikekalkan.

Beberapa gambar satelit yang berjaya diperolehi menunjukkan dakwaan pihak India terhadap China ada kebenarannya. China didapati mempergiatkan aktiviti mereka di kawasan tersebut, dengan kehadiran lebih 100 buah kenderaan di bahagian sempadan China.

Gambar yang diambil pada 27 Mei itu dikatakan secara jelas menunjukkan bagaimana projek China untuk meratakan kawasan tersebut serta membina laluan, bakal mewujudkan insentif untuk China menguasai dan melebarkan penguasaan mereka di kawasan tersebut.

Sistem jalanraya yang telah dibina serta beberapa perubahan yang dilakukan ke atas aliran sungai dikatakan telah dilakukan secara besar-besaran oleh China, bagi membolehkan kawasan tersebut dihubungkan secara langsung dengan negara mereka.

Pada 19 Jun 2020, selepas kedua-dua kerajaan menafikan ada anggota tentera yang ditahan pihak lawan dalam insiden berdarah itu; kerajaan China membebaskan 10 orang anggota askar India termasuk empat orang berpangkat pegawai - selepas rundingan antara kedua-dua wakil negara.


Bagaimana 'Black Lives Matter' Boleh Menular Di Eropah?

Kacau-bilau yang berlaku disebabkan oleh tindakan penunjuk perasaan dan perusuh, ekoran kematian individu kulit hitam George Floyd sudah menular sehingga ke beberapa negara Eropah.

Apa yang menghairankan penulis, banyak pihak mengakui perjuangan kumpulan 'Black Lives Matter' (BLM) ini dikatakan lebih banyak berpaksi kepada isu penindasan etnik kulit hitam di Amerika Syarikat - akibat daripada tindakan pihak polis yang dikatakan bertindak mengikut warna kulit mangsa.

Tetapi hari demi hari, berita berkenaan rusuhan dan kemusnahan yang dilakukan penyokong BLM di negara-negara bukan Amerika Syarikat menimbulkan 1001 persoalan - apa matlamat mereka ini sebenarnya?

Pada 7 Jun 2020, media United Kingdom melaporkan tentang insiden penyokong-penyokong BLM yang terpaksa berhadapan dengan kumpulan penyokong gerakan kanan, walaupun perarakan kedua-dua kumpulan diadakan secara berasingan.

Ekoran daripada pertembungan tersebut, polis terpaksa campur tangan akibat keadaan yang menjadi luar kawalan - walaupun sejak mula lagi kerajaan Britain telah pun mengumumkan larangan untuk sebarang bentuk perhimpunan diadakan.

Suasana mula panas selepas kumpulan sayap kanan Britain bertindak membentuk barisan bagi menghalang pergerakan kumpulan BLM yang dikhabarkan mahu meruntuhkan beberapa monumen yang telah dibina.

Disebabkan oleh insiden pertembungan itu, polis London yang terpaksa menjadi orang tengah telah menjadi mangsa selepas diserang oleh kedua-dua pihak, pada mulanya dengan botol yang dibaling.

Selepas keadaan menjadi huru-hara, anggota polis yang terlibat terpaksa berhadapan dengan situasi mencemaskan apabila mereka mula diserang secara terbuka oleh penunjuk perasaan, mengakibatkan enam orang anggota polis cedera.

Dalam insiden 13 Jun 2020, kumpulan 15,000 orang penunjuk perasaan menyokong agenda BLM di Paris, Perancis bertindak melanggar arahan tiada perhimpunan dibenarkan - dengan menaikkan semula insiden tahun 2016.

Peristiwa kematian Adama Traore dalam tahanan polis yang berlaku empat tahun dahulu menjadi agenda utama mereka. Hasil siasatan kes tersebut gagal mengenalpasti punca kematian dengan jelas dan tiada dakwaan dapat dilakukan.

Ekoran daripada tunjuk perasaan itu, arahan agar bersurai dikeluarkan namun tidak dihiraukan mereka yang hadir. Apatah lagi Perancis ketika ini masih lagi dalam pelaksanaan kawalan pergerakan - di mana perhimpunan melebihi 10 orang dilarang buat sementara.

Sejarah polis Perancis dan layanan keras mereka terhadap kumpulan minoriti memang terkenal di serata dunia. Kami sendiri pernah menulis tentang taktik dan kaedah mereka, dalam menjalankan perintah kurungan akibat Covid-19.

Akibat daripada arahan yang dilanggar dengan tetap mengadakan perhimpunan, polis Perancis terpaksa menggunakan gas pemedih mata. Tindakan itu mendapat reaksi keras peserta perhimpunan, yang mula melontar batu ke arah petugas.

Disebabkan itu, polis terpaksa menyerbu dengan taktik agresif bagi menyuraikan peserta serta melakukan tangkapan.

Salah satu aksi paling dikesali apabila melihat penyokong-penyokong BLM di Amerika Syarikat - adalah bagaimana ramainya individu yang mengambil kesempatan atas rusuhan, untuk melakukan aktiviti mencuri.

Penyakit ini telahpun berjangkit di Brussels, Belgium selepas beberapa kumpulan kecil penunjuk perasaan BLM - bertindak memecah masuk dan merompak beberapa premis perniagaan selepas selesai acara mereka.

Apa yang merisaukan, pihak penganjur iaitu Belgian Network for Black Lives sendiri gagal mengenalpasti individu yang terlibat sama ada benar-benar aktivis yang menyokong perjuangan mereka atau hanya kumpulan remaja nakal yang bijak mengambil kesempatan.

Disebabkan keadaan yang lebih mirip apa yang berlaku di Amerika Syarikat, polis Belgium terpaksa menggunakan cara keras bagi menyuraikan perusuh yang bukan saja merosakkan perniagaan orang tempatan malahan melakukan vandalisme secara terbuka.

Seramai 150 orang perusuh ditahan dalam kejadian tersebut. Selain merompak atau memecahkan premis perniagaan, perusuh juga dilaporkan cuba memulakan kebakaran dengan membakar tong sampah yang ada.

Kami membaca semua komen yang anda berikan dalam ruangan komen kami. Kami tahu ramai di luar sana yang bersetuju dengan apa yang berlaku di Amerika Syarikat, patut berlaku disebabkan oleh isu-isu rasisme yang dikatakan berleluasa.

Bagaimanapun, banyak pihak mempertahankan rusuhan yang berlaku di Amerika Syarikat sebagai satu tindak balas ke atas kekejaman yang didakwa dilakukan polis Amerika Syarikat.

Jadi isu itu bukankah sepatutnya dilihat sebagai satu isu domestik, yang lebih bersifat tempatan di negara tersebut?

Penulis ingin menimbulkan persoalan - apa pula kaitannya penunjuk perasaan yang membantah insiden kematian George Floyd dengan negara-negara Eropah lain?

Adakah mereka ini layak dikatakan cuba mengambil kesempatan, turut sama meluncur sentimen pro-kulit hitam yang ada?

Jika isu George Floyd adalah isu masyarakat mereka bangkit melawan kekejaman polis Amerika Syarikat - apa kaitannya pula dengan negara lain seperti Belgium, Perancis dan United Kingdom yang kami senaraikan di atas?

Kami belum menyenaraikan lagi negara-negara lain di mana situasi serupa sudah mula melanda, seperti Sweden, Sepanyol, Afrika Selatan, Brazil dan yang aneh, Jepun - yang turut sama mula perlu berhadapan dengan gelombang penyokong 'Black Lives Matter' di negara mereka.

Adakah anda bersetuju seandainya perjuangan ini diangkat secara global atau sepatutnya dikekalkan hanya melibatkan Amerika Syarikat semata-mata?


Kenapa Korea Utara Letupkan Pejabat Milik Bersama Dengan Korea Selatan?

Dalam satu tindakan yang tidak disangka akan dilakukan, kerajaan Korea Utara telah bertindak meletupkan Pejabat Hubungan Korea di bahagian sempadan negara mereka pada 16 Jun 2020.

Dianggap sebagai susulan provokasi ke atas beberapa siri ancaman yang telah  diutarakan kepada kerajaan Korea Selatan sebelum ini khasnya melibatkan Presiden Moon Jae-in, apa yang dilakukan oleh Korea Utara mengejutkan semua pihak.

Hubungan di antara kedua-dua negara agak tegang kebelakangan ini, namun persoalan utamanya adalah kenapa Korea Utara memilih untuk meletupkan fasiliti milik negara mereka?

Pejabat Hubungan Korea atau Inter-Korean Liaision Office (IKLO) merupakan sebuah usahasama diplomatik kedua-dua negara, dalam membantu memperbaiki hubungan mereka yang senantiasa bergolak.

Persetujuan kerjasama ini sebenarnya baru saja dicapai dalam Deklarasi Panmunjom, ditandatangani di antara Presiden Kim Jong-un dan Moon Jae-in pada 27 April 2018.

Menjadi lokasi pejabat kedutaan serta pusat komunikasi kedua-dua negara, kerajaan Korea Utara dan Selatan bersetuju untuk bersama-sama menempatkan pegawai-pegawai kerajaan dalam satu kompleks yang terletak di Wilayah Perindustrian Kaesong.

Sebuah bangunan empat tingkat yang telah dibina sejak tahun 2005 diubah suai, proses penambahbaikannya dilaporkan selesai pada bulan Oktober 2018 bagi memenuhi hasrat tersebut.

Walaupun begitu hanya kerajaan Korea Selatan mengeluarkan dana untuk projek tersebut.

Sebanyak RM32 juta diguna dalam pembinaan bangunan tersebut pada tahun 2005 dan sekali lagi membelanjakan RM36 juta untuk pengubahsuaiannya, selepas perjanjian tahun 2018 dicapai.

Antara isu yang sempat dibincangkan di kompleks tersebut berkait usaha kedua-dua buah negara membida hak penganjuran Olimpik 2032 serta beberapa lagi projek yang dirasakan sesuai untuk menggerakkan unifikasi semula komuniti Korea.

Bagaimanapun disebabkan oleh pandemik Covid-19, kedua-dua buah kerajaan bersetuju untuk mengosongkan kompleks tersebut bermula 30 Januari 2020 menghentikan sementara satu-satunya kerjasama rasmi yang ada.

Perang propaganda antara kedua-dua negara telah berlaku sejak bermulanya perang Korea lagi.

Nnamun disebabkan oleh jumlah warga Korea Utara yang memilih untuk berhijrah atau melarikan diri ke Korea Selatan semakin bertambah; perang propaganda ini semakin lama semakin kerap berlaku.

Salah satu kaedah paling mudah untuk bekas penduduk Korea Utara cuba menyedarkan orang senegara mereka tentang keburukan kerajaan asal mereka, adalah menerbangkan belon-belon gergasi merentasi sempadan negara tersebut.

Dilakukan hasil usahasama aktivis yang diketuai bekas warga Korea Utara, belon-belon besar ini diisikan dengan gas helium yang akan membawa bersama risalah anti Korea Utara serta bahan-bahan makanan kering, yang diharapkan sampai kepada sasarannya.

Bagi mengawal gerakan ini, pada tahun 2018 kedua-dua kerajaan bersetuju untuk mewujudkan ruangan khas di sempadan mereka - di mana belon-belon termasuklah belon udara panas, tidak lagi dibenarkan terbang dalam jarak 25 km dari garis sempadan.

Walaupun gerakan aktivis dan bekas warganegara ini dipuji banyak pihak, ada juga pihak menganggap tindakan yang mereka lakukan sebenarnya didalangi niat hendak mensabotaj sebarang usaha yang cuba dilakukan kedua-dua negara, dalam menemui kata sepakat.

Ini adalah punca utama kemarahan Korea Utara kepada Korea Selatan dalam insiden terbaru ini.

Pada penghujung bulan Mei, 500,000 belon diterbangkan oleh kumpulan aktivis di Korea Selatan mengedarkan risalah mengkritik kemampuan nuklear yang dimiliki Korea Utara.

Tindakan ini dianggap melampau oleh Korea Utara, dilihat memperbodohkan usaha kedua-dua buah kerajaan dalam mewujudkan kerjasama dengan lebih erat.

Disebabkan 'serangan' terbaru itu, kerajaan Korea Utara bertindak keras memberikan amaran atas provokasi tersebut menerusi Naib Presiden mereka sendiri, Kim Yo-jong.

Yo Jong dikhabarkan sedang dalam proses transisi pengambil alihan kuasa daripada abangnya, Kim Jong-un dan insiden ini dilihat sebagai satu percubaan kepada kemampuan kepimpinan beliau.

Amaran Yo-jong yang dikeluarkan pada 4 Jun 2020, mengingatkan kerajaan Korea Selatan untuk lebih serius dalam menghentikan anasir jahat yang sedang mengganggu gugat kesejahteraan kedua-dua negara - atas nama kebebasan bersuara.

Dalam kenyataannya, Yo-jong menggesa agar kerajaan Korea Selatan mengambil tindakan tegas ke atas kumpulan aktivis yang bertindak keterlaluan atau Korea Utara akan menarik balik semua persetujuan yang telah dicapai semasa Deklarasi Panmunjom.

Pada 5 Jun 2020, atas desakan tersebut kerajaan Korea Selatan mengumumkan pengenalan undang-undang baru bagi menghalang tindakan serupa berlaku lagi, dianggap sebagai usaha untuk mengekalkan hubungan diplomasi kedua-dua buah negara.

Lima hari kemudian pada 10 Jun 2020, Korea Selatan mengumumkan mereka sedang dalam proses mendakwa kedua-dua buah kumpulan aktivis yang terlibat dalam insiden provokasi penghujung Mei, termasuklah sedang menyiasat penglibatan dua orang bekas warga Korea Utara yang terlibat sebagai dalang utama.

Kesemua yang terlibat, ujar Korea Selatan bakal didakwa atas kesalahan melanggar ketetapan yang telah dipersetujui oleh kedua-dua buah kerajaan serta mengedarkan risalah larangan ke negara bersebelahan, tanpa permit.

Tindakan kerajaan Korea Selatan itu yang dikatakan tunduk kepada ancaman Korea Utara meresahkan kumpulan aktivisa, dianggap sebagai satu bentuk halangan ke atas kebebasan bersuara yang selama ini telah diamalkan kerajaan mereka.

Walaupun isu ini menimbulkan kontroversi besar di Korea Selatan, kerajaan Korea Utara melihat jiran mereka tetap enggan untuk benar-benar mengambil tindakan ke atas pihak-pihak yang terlibat; walaupun pengumuman tersebut telah dilakukan.

Oleh yang demikian, Korea Utara mendakwa Korea Selatan hanya main wayang, kurang ikhlas dan banyak berselindung serta gagal mematuhi persetujuan yang telah mereka capai bersama.

Salah satu ugutan yang dilakukan oleh Yo-jong dalam mendesak Korea Selatan, adalah ancaman penutupan Inter-Korean Liaision Office; yang akan menandakan berakhirnya usaha kerjasama antara kedua negara.

Pada 14 Jun 2020, Yo-jong mengeluarkan kenyataan bahawa Korea Utara akan bertindak balas dengan menggunakan ketenteraan selagi Korea Selatan dilihat enggan akur dengan persetujuan yang telah dipersetujui - membiarkan kumpulan aktivis belon terus bebas melakukan provokasi.

Kemuncaknya, Yo-jong melabelkan Korea Selatan sebagai musuh serta memberi amaran kompleks Inter-Korean Liaision Office akan menjadi sasaran pertama tentera sebagai tindakbalas.

Serentak dengan kenyataan tersebut, Yo-jong mengumumkan arahan telah dikeluarkan oleh beliau mewakili abangnya, untuk melaksanakan langkah seterusnya.

Dua hari kemudian, dalam letupan yang disifatkan oleh kerajaan Korea Selatan sebagai 'gilang-gemilang', bangunan Inter-Korean Liaision Office yang terletak di bahagian sempadan Korea Utara diletupkan.

Alasannya, kerajaan Korea Selatan terus berdegil untuk melindungi 'najis-najis' yang telah mengkhianati negara mereka dan selagi mana Korea Selatan enggan memulangkan mereka untuk diadili, negara itu akan kekal menjadi musuh kepada Korea Utara.

Banyak pihak melihat apa yang berlaku ketika ini berpunca daripada usaha Kim Yo-jong mengukuhkan kuasanya, sebelum naik menerajui negara tersebut. Apa yang menarik untuk diperhatikan selepas ini; apa langkah Kim Yo-jong seterusnya?

Adakah dia akan meneruskan taktik agresif ini dalam mengukuhkan cengkaman kuasa yang bakal dipegangnya atau akan kembali menggunakan diplomasi yang sedikit sebanyak berjaya diterapkan abangnya?


Kisah Tahanan Penjara Malaysia Dengan Rekod Paling Panjang Dan Dibebaskan

Hidup sebagai seorang bekas banduan bukanlah mudah memandangkan stigma masyarakat yang memandang serong terhadap mereka. Ada yang disisihkan keluarga sendiri.

Mahu menjalani kehidupan seperti manusia biasa juga bukanlah perkara mudah. Dengan cop “bekas banduan”, tidak ramai majikan yang mahu memberikan peluang kedua kepada mereka. Keadaan ini ada kalanya memaksa segelintir daripada kembali melakukan jenayah kerana ketiadaan duit unuk menanggung hidup sendiri.

Selain itu, bagi banduan yang sudah menghabiskan masa yang agak lama di dalam penjara, mereka juga mengalami kejutan perubahan dunia luar sebaik keluar dari tirai besi yang menjadi "rumah" bagi mereka.

Menurut rekod, banduan yang paling lama meringkuk dalam penjara di Malaysia adalah hampir 31 tahun. Salleh Talib dan Jamil Ahmad merupakan 2 orang bekas banduan yang telah dibebaskan pada tahun 2006 setelah mendapat pengampunan daripada Sultan Kedah pada ketika itu, Almarhum Sultan Abdul Halim Muadzam Shah.

Kedua-dua mereka telah “mendiami” penjara selama 30 tahun 11 bulan 9 hari. Kedua mereka telah dijatuhkan hukuman penjara seumur hidup di bawah Seksyen 4 Akta Senjata Api 1972 kerana kesalahan melakukan jenayah rompakan bersenjata api pada tahun 1976.

Peristiwa bersejarah pembebasan mereka pada tahun 2006 lalu mendapat perhatian luas daripada pihak media di Malaysia. Ketika dibebaskan, Jamil Ahmad berusia 58 tahun sementara rakannya Salleh Talib pula berusia 59 tahun.

Ketika ditangkap, Salleh Talib berusia 27 tahun sementara rakannya, Jamil Ahmad pula berusia 26 tahun. Kedua-duanya telah ditangkap dalam sebuah cubaan merompak menggunakan senjata api dalam satu kejadian di Alor Setar. Salleh Talib kemudiannya dipenjarakan di Penjara Taiping, Perak manakala Jamil dipenjarakan di Penjara Sungai Buloh, Selangor

Kebiasaanya, banduan yang melakukan rompakan atau mencuri adalah mereka yang melakukannya atas desakan hidup atau ingin merasa kesenangan hidup. Itulah yang berlaku pada kedua individu ini. Salleh Talib telah mengambil keputusan untuk keluar dari kampung halamannya untuk mencari hidup lebih baik.

Keadaan ini diambil akibat kesukaran mencari pekerjaan di Baling. Malangnya, niat asalnya untuk mengubah hidup dengan mencari pekerjaan di Kuala Nerang umpama keluar kandang harimau, masuk mulut buaya. Lama-kelamaan, akibat terdesak mahu mendapatkan duit dia mula melakukan jenayah-jenayah seperti mencuri, merompak dan pecah masuk premis perniagaan.

Sementara itu, Jamil Ahmad yang mesra disapa Pak Long Jamil dalam satu ceramahnya pernah mendedahkan bahawa penglibatannya dalam jenayah bermula sejak daripada zaman remajanya lagi. Dek kerana pekerjaan bapanya yang seringkali berpindah randah, dia terpaksa berkali-kali pindah sekolah. Keadaan ini menyebabkannya persekolahannya terjejas.

Semenjak tingkatan 1 lagi, Pak Long Jamil sudah mula bercampur dengan rakan-rakan yang gemar ponteng sekolah dan mencuri ikan daripada para nelayan. Lama-lama, keseronokan itu mulai timbul sehingga menyebabkannya terjebak pula dengan kegiatan pecah rumah memandangkan habuannya lebih lumayan.

Apabila usianya menginjak 18 tahun, dia mengikut pula bapanya berhijrah ke Pulau Pinang. etikak itu sekitar 1970-an, kumpulan gangster memang sudah wujud dan kuat ketika itu. Pak Long Jamil juga tidak terkecuali dan dia memiliki kumpulannya sendiri. Lama-kelamaannya, dia mula terbabit dengan perniagaan pengedaran dadah.

Persaingan daripada kumpulan gangster yang lain menyebabkannya berazam memperkukuhkan kedudukan kumpulannya dengan kelengkapan senjata api. Pemilikan senjata api ini juga membolehkannya melakukan jenayah rompakan yang lebih besar.

Tidak lama kemudian, Pak Long Jamil bertemu pula dengan Salleh Taib sebelum mereka berdua merancang melakukan rompakan bersenjata di Alor Setar. Namun, sepandai-pandai tupai melompat akhirnya jatuh ke tanah jua. Mereka berdua telah ditangkap dan dikenakan hukuman penjara seumur hidup kerana melakukan kesalahan rompakan secara bersenjata.

Salleh Talib telah meninggal dunia pada tahun 2012 ketika usia 63 tahun akibat sakit tua selepas 6 tahun dibebaskan dari penjara Taiping kerana sakit tua. Sementara itu, Jamil Ahmad pula sudah berkeluarga dan mempunyai pekerjaan. Walau bagaimanapun, dia kesal kerana tidak dapat berjumpa ibu bapanya yang sudah meninggal dunia ketika dia dibebaskan.

Dengan saki baki usia yang ada, Pak Long Jamil tidak segan silu untuk mengakui siapa dirinya yang sebenar. Kadang-kala, dia sudi berkongsi kisahnya dengan anak-anak muda dalam ceramah-ceramah jemputan dan memberi peringatan kepada mereka agar tidak melakukan kesilapan yang sama sepertinya.

Pak Long Jamil turut mengakui kesukaran menjalani kehidupan setelah menghabiskan tempoh yang agak lama di dalam tirai besi. Jika dahulunya makan minum disediakan, kini dia terpaksa berusaha sendiri untuk mendapatkannya. Malah, dia juga menghadapi masalah penerimaan masyarakat setempat.

Semoga kisah kedua individu ini boleh diambil pengajaran buat kita semua.


5 Filem Kisah Benar Memaparkan Stigma Anti Etnik Kulit Hitam

Masalah perhambaan walaupun sudah berjaya dihapuskan sejak abad ke 19, masih lagi terus membelenggu mentaliti masyarakat dunia.

Apatah lagi apabila melibatkan masyarakat kulit hitam, bukan saja di benua Afrika sendiri malahan turut sama terus memberi kesan kepada persepsi masyarakat lain terhadap waris berketurunan Afrika, yang kini berada di serata dunia.

Stigma ini bukan saja menyebabkan menyebabkan ada kelompok melihat maruah etnik kulit hitam lebih rendah berbanding manusia lain, malahan ada yang terang-terangan menghina mereka dengan bermacam stereotaip dan buruk sangka.

Kita mungkin agak jauh untuk memahami situasi mereka, tetapi lima filem ini sekurang-kurangnya dapat membantu menjelaskan apa yang mereka rasa.

Diasaskan daripada sebuah sebuah memoir karangan seorang lelaki bernama Solomon Northup yang membawa judul serupa, filem '12 Years a Slave' memaparkan hidup Northup yang berubah selepas dia diculik dan dijual sebagai seorang hamba.

Semasa diculik, Northup merupakan seorang pemuzik yang berkelana ke sana ke mari mencari rezeki. Penculikannya berlaku pada tahun 1841i didalangi dua orang lelaki kulit putih.

Selama lebih 12 tahun Northup terpaksa meninggalkan kehidupannya sebelum itu, terpaksa melakukan kerja-kerja beratladang di Lousiana, sebelum berjaya diselamatkan dengan bantuan Gabenor New York.

Selepas diselamatkan, Northup bergerak aktif sebagai seorang aktivis bagi memastikan pengalaman yang telah ditempuhinya, tidak lagi menimpa orang lain. Tidak diketahui pada tahun berapa Northup meninggal dunia.

Selepas ditahan pihak polis dalam sekatan jalan raya, Walter McMillian mendapati dirinya didakwa dan dibuktikan telah terlibat dalam kes bunuh seorang wanita kulit putih pekerja kedai dobi bernama Ronda Morrison pada 1 November 1986.

Morrison ditembak mati beberapa kali di kedai dia bertugas. Apa yang menghairankan, saksi kejadian mendakwa McMillian yang ketika itu sedang memasak untuk persiapan majlis di gereja - dituduh dalam insiden itu.

Walaupun bukti-bukti jelas menunjukkan bahawa McMillian langsung tidak terlibat dengan pembunuhan itu, beliau disabitkan kesalahan selepas diberikan perbicaraan berat sebelah yang disertai saksi palsu. Hasilnya - McMillian dijatuhkan hukuman mati.

Selepas campur tangan seorang peguam muda bernama Bryan Stevenson - barulah terdedah bagaimana McMillian sebenarnya telah dijadikan kambing hitam dalam kes tersebut, ekoran daripada pelbagai taktik yang telah dilakukan pasukan penyiasat.

Kematian Oscar Grant, seorang pemuda berusia 22 tahun akibat daripada tembakan ke bahagian belakang tubuhnya selepas dia ditiarapkan oleh polis - menjadi kontroversi kerana ramai yang merekodkan insiden itu dengan telefon peribadi.

Grant sebelum kejadian terpaksa berhadapan dengan ancaman sekumpulan samseng yang mabuk, selepas menghadiri sambutan tahun baru tepat pada awal pagi 1 Januari 2009.

Ekoran daripada pertengkaran mereka dalam keretapi bawah tanah, laporan kepada polis dibuat dan polis bantuan hadir di Stesen Fruitvale, cuba mengenalpasti dan menangkap suspek - dianggarkan 20 orang kesemuanya, termasuklah Grant sendiri yang terlibat akibat provokasi.

Semasa kejadian, Grant sedang bekerja sebagai tukang potong daging sambil menjalani tempoh parol selama 16 bulan, akibat memiliki senjata api tanpa kebenaran.

Di antara semua filem dalam senarai ini, 'BlacKkKlansman' memaparkan premis yang penulis rasakan paling unik sekali.

Kisah ini memaparkan liku-liku yang perlu dihadapi Ron Stallworth, pegawai polis Afrika- Amerika kulit hitam pertama yang berkhidmat di Colorado, Amerika Syarikat. Impiannya bukan sekadar mahu menjadi anggota polis biasa, Stallworth mahu menjadi seorang pengintip.

Atas permintaannya sendiri, Stallworth bersetuju untuk menyusup masuk menjadi salah seorang ahli kumpulan rasis ultra-kulit putih Ku Klux Klan - bagi membolehkan pihak polis memahami pergerakan organisasi itu dengan lebih baik.

Penyiasatan yang dijalankan selama hampir satu tahun sejak 1979 sehinggalah tahun 1980 berjaya mengenalpasti ramai individu dalam organisasi rahsia itu, turut melibatkan ramai individu berpengaruh dan berpangkat yang bergerak secara subversif mahu membawa ideologi kulit putih.

Hanya pada tahun 2006, Stallworth membuka kisah ini, menceritakan penglibatannya dalam pertubuhan tersebut secara terbuka.

Walaupun dia diberikan arahan untuk menghapuskan semua bukti yang telah dikumpulkan dalam siasatan tersebut - Stallworth tetap menyimpan beberapa buku nota yang merekodkan banyak perkara tentang Ku Klux Klan di situ, sebelum diambil menjadi asas kepada filem 'BlacKkKlansman' yang terbit pada tahun 2018.

Selepas tidak tahan menanggung derita diculik dan dijadikan hamba, 53 orang etnik Mende yang ditangkap di Sierra Leone mengambil keputusan melawan dan merampas kapal 'La Amistad', yang sedang dalam perjalanan ke Cuba.

Bagaimanapun, ekoran ketiadaan kapten yang telah dibunuh, kapal itu diminta agar dipandu kembali ke arah Afrika dengan bantuan jurunavigasi asal kapal tersebut. Bimbang keselamatan mereka terancam, dua jurunavigasi itu akhirnya membawa mereka ke Amerika Syarikat sebelum dipintas sebuah kapal bernama 'USS Washington.'

Berdasarkan undang-undang tempatan ketika itu, ekoran ketiadaan kapten dan tuan punya, kumpulan hamba tersebut serta seluruh barangan yang ada diisytiharkan milik kapten kapal 'USS Washington' bernama Leftenen Thomas R. Gedney yang menemui mereka dulu.

Apa yang berlaku selepas itu adalah salah satu perbicaraan paling unik dalam sejarah perhambaan manusia, apabila 53 orang etnik Mende terpaksa melalui proses mahkamah untuk membebaskan diri mereka daripada sistem dan tuntutan yang menganggap mereka adalah harta milik individu kulit putih.


Kisah Pekan Yang Disumpah Malang Dan Digeruni - Colobraro

Lokasi-lokasi misteri kerap kali menjadi tumpuan peminat aktiviti paranormal, bukan saja di Malaysia malahan di seluruh dunia.

Sama ada anda merasakan perkara tahyul ini membuang masa atau memang benar sebahagian daripada kejadian alam yang norma, kisah-kisah berkenaan misteri sesuatu tempat memang popular untuk diceritakan.

Salah satu lokasi paling misteri yang sering menimbulkan tanda tanya di Eropah serta dikatakan menjadi tempat yang disumpah, adalah sebuah pekan kecil bernama Colobraro yang terletak di Itali.

Terletak di wilayah Basilicata, Itali - suasana pekan Colobraro didakwa seakan menyembunyikan rasa kurang senang setiap masa.

Dinamakan sempena 'coluber' atau ular, Colobraro dibina di atas sebuah bukit, menjadikan kedudukannya agak tinggi di kelilingi Sungai Sinni yang menjadi punca utama bekalan air.

Tidak jelas mengapa pekan itu dinamakan sedemikian rupa, tetapi ramai percaya nasib malang yang menimpa Colobraro datang daripada namanya sendiri.

Disebabkan itulah, penduduk pekan itu sendiri enggan menyebut nama rasmi pekan mereka sebaliknya mengistilahkan tempat tinggal mereka sebagai 'chillu paese' atau 'pekan itu.'

Mereka percaya pantang larang itu perlu dihormati, bagi melindungi diri mereka daripada sumpahan yang telah jatuh kepada seluruh pekan tersebut.

Kisah sumpahan itu dikatakan bermula selepas keceluparan salah seorang penduduk mereka, memulakan bala ke atas mereka.

Pekan Colobraro sudah wujud beratus tahun lamanya serta ditakuti kerana namanya. Bagaimanapun, insiden pada dekad 1940-an dikatakan menjadi sebab utama sumpahan semakin menggila.

Salah seorang penduduk pekan itu yang juga dilantik sebagai Datuk Bandar Colobraro adalah seorang peguam berjaya dan terkenal, bernama Biagio Virgilio. Walaupun sukses, sikap Virgilio yang angkuh serta bongkak menyebabkan penduduk 'chillu paese' kurang gemarkan dia.

Dalam salah satu perbicaraan yang berlaku di mahkamah, bagi membuktikan kebenaran hujahnya Virgilio mencabar mahkamah dengan mengatakan seandainya dia berbohong, lampu candelier yang menjadi penghias mahkamah akan runtuh.

Selepas saja dia habis bersuara, lampu itu jatuh dan pecah remuk mengejutkan semua pihak.

Kejatuhan lampu candelier itu akibat mulut celupar Virgilio yang didakwa berani berbohong, menjadi permulaan kepada banyak lagi insiden menakutkan, menyebabkan penduduk 'chillu paese' mula merasa kurang selesa dengan apa yang terjadi.

Berikutan reputasi 'chillu paese' serta hikayat sumpahan akibat keceluparan Virgilio, pekan itu mula menjadi tumpuan orang ramai sebagai lokasi mistik.

Sebuah kisah yang popular menceritakan tentang seorang ahli antropologi yang hadir ke 'chillu paese' bagi mencari jalan membuang sial yang dipercayai datang dari pekan tersebut serta balasan sumpahan tindakan Virgilio.

Ahli antropologi itu merayau di sekeliling pekan bagi mencari penduduk yang boleh membantunya, sehinggalah dia terserempak dengan seorang wanita tua.

Wanita itu enggan membantunya dan secara kebetulan, semasa ahli antropologi itu berada di situ - dia dan ahli pasukan kajiannya mengalami kemalangan. Disebabkan kemalangan itulah, ahli antropologi itu percaya dia telah disumpah wanita tersebut pula.

Kisah ini mula tersebar di kalangan masyarakat setempat, sehinggakan wanita itu dirujuk sebagai 'La Cattre' atau 'ahli sihir' yang mampu menyebabkan nasib malang kepada sesiapa yang tidak disukainya.

Sejak pertemuan itu, 'chillu paese' semakin terkenal bukan saja kerana namanya dan sumpahan Virgilio - sebaliknya turut sama didakwa sebagai lokasi utama di mana ahli sihir wanita menyembunyikan diri.

Beberapa insiden buruk yang menimpa pengunjung yang hadir bagi menyaksikan sendiri 'sumpahan' pekan tersebut mula menjadi bualan.

Insiden kemalangan kenderaan yang kerap menimpa dipercayai berpunca daripada sumpahan pekan itu. Bencana tanah runtuh yang berlaku kepada pengunjung memperkuatkan lagi kepercayaan mereka.

Kelahiran bayi dengan dua jantung dan tiga paru-paru dikatakan petunjuk nasib malang pekan itu.

Bunyinya seakan sukar untuk dipercayai bukan? Memang. Namun bagi penduduk Colobraro sendiri, stigma yang ada terhadap mereka telah menyebabkan mereka berhadapan kesukaran dalam hidup.

Anak muda Colobraro yang perlu ke pekan bersebelahan untuk menghadiri sekolah menengah sehingga kini terus menanggung stigma masyarakat luar, bahawa mereka komuniti yang disumpah.

Polis Itali juga dikatakan tidak akan menyaman mana-mana pihak yang memandu melebihi had laju merentasi Colobraro, disebabkan rasa takut yang hadir.

Bagi penduduk Colobraro sendiri, ada yang rasa rimas dikunjungi pelancong yang hadir cuba membongkar misteri di sebalik pekan mereka. Ada yang berpendapat semua kisah sumpahan hanyalah bohong belaka.

Bagi yang kreatif, mereka mula menjadikan kisah dan hikayat pekan Colobraro ini sebagai tarikan pelancong dalam usaha memperkembangkan lagi mitos dan hikayat komuniti mereka dalam usaha menjana ekonomi setempat.

Apa saja yang ingin dilakukan, pastikan anda tidak merujuk pekan mereka dengan nama asalnya.


Ini Sebabnya Mengapa Orang Kurus Tak Semestinya Sihat

Setiap daripada kita pastinya mempunyai kenalan atau ahli keluarga yang kekal kurus walaupun sentiasa makan dalam kuantiti yang banyak. Lebih pelik, mereka yang dianggap unik ini kekal langsing walaupun tidak bersenam dan mengamalkan pengambilan makanan dan minuman yang tidak berkhasiat.

"Untunglah kau, makan banyak tak gemok pun. Aku makan lebih sikit, malas bersenam, mesti cepat je badan naik"

Pernahkan kita terfikir, ke manakah makanan atau minuman tidak berkhasiat yang diambil oleh individu yang kekal kelihatan kurus ini? Bagaimanakah mereka boleh kekal langsing walaupun tidak menjaga pemakanan?

Kebiasannya, kurus atau gemuknya seseorang individu itu diukur dengan menggunakan markah Indeks Jisim Tubuh (Body Mass Index atau singkatannya BMI). BMI dikira berdasarkan jumlah berat badan dan ketinggian seseoran individu itu.

Untuk mengira BMI dan memahami lebih lanjut mengenai BMI, anda boleh lawati laman MyHealth oleh Kementerian Kesihatan Malaysia. Secara umumnya, BMI seseorang individu boleh dikategorikan kepada beberapa kategori antaranya "Kurang berat badan ", "Normal", "Berlebihan berat badan" dan "Obes".

Sekiranya badan anda cepat naik sekiranya tidak menjaga pemakan dan kurang bersenam, ianya merupakan indikator yang boleh digunakan untuk memberi kita motivasi agar mengubah gaya hidup yang lebih sihat.

Berlainan pula dengan individu kurus walaupun tidak menjaga pemakan dan kurang bersenam. Mereka mungkin mengalami satu situasi yang dikenali sebagai TOFI (Thin Outside, Fat Inside) atau dalam bahasa Melayunya kurus di luar, gemuk di dalam.

Situasi TOFI ini menjelaskan mengapa orang kurus tidak semestinya sihat dan juga berisiko untuk mendapat penyakit metabolik seperti kencing manis, darah tinggi, tinggi kolesterol, penyakit jantung dan strok.

Bagi individu yang menhidapi situasi TOFI ini, mereka mungkin tidak cergas, cepat penat dan cepat lesu. Jika diminta berlari 10 kilometer belum tentu mereka mampu. Jika diajak bermain bola mungkin separuh mati apabila terpaksa berlari keliling padang mahu mengejar bola.

Individu yang berada dalam situasi TOFI ini sukar dikesan kerana daripada segi luarannya nampak sihat. Malah, individu TOFI ini biasanya adalah mereka yang mempunyai BMI dalam kategori normal.

Akibat pemakanan tidak sihat dan kurang bersenam, lemak-lemak ini "tersembunyi" bersama organ-organ penting dalaman di tubuh. Lemak degil ini juga dikenali sebagai lemak viseral.

Lemak viseral ini tidak boleh dirasa atau dilihat. Malah, seseorang yang kurus mungkin mempunyai banyak lemak viseral yang membahayakan kesihatannya. Hanya peralatan canggih dan mahal seperti MRI (magnetic resonance imaging) membolehkan doktor mengetahui komposisi tubuh, seterusnya mengetahui berapa banyakkah lemak ini yang ada dalam tubuh ana.

Lemak diperlukan oleh tubuh badan untuk berfungsi dengan baik. Namun, lemak yang berlebihan akan memudaratkan tubuh badan. Tetapi jika dibandingkan dengan lemak yang terdapat di bawah kulit anda, lemak viseral cenderung meningkatkan risiko anda untuk masalah perubatan yang serius.

Penyakit jantung, Alzheimer, diabetes jenis 2, strok dan kolesterol tinggi adalah beberapa penyakit yang selalu dikaitkan dengan lemak viseral yang berlebihan di organ dalaman anda.

Para penyelidik mengesyaki bahawa lemak viseral menghasilkan lebih banyak protein tertentu yang merosakkan tisu dan organ badan anda dan menyempitkan saluran darah anda. Keadaan ini seterusnya akan membuatkan tekanan darah anda naik dan menyebabkan masalah lain.

Di Jepun, terdapat sejenis sukan unik yang sudah menjadi identiti negara ini. Dikenal sebagai Sumo, atlet Sumo kesemuanya memiliki tubuh badan yang besar (atau lebih tepat lagi, obes).

Sekumpulan penyelidik dari Imperial Collegetelah melakukan kajian terhadap komposisi lemak para atlet Sumo dengan meletakkan mereka di bawah pengimbas MRI. Penemuan menarik daripada penyelidikan ini mendapati, walaupun atlet Sumo ini secara puratanya mempunyai BMI 56 (kategori obes) dan mengambil makanan sehingga 5000 kalori sehari, mereka mempunyai kurang lapisan lemak pada organ dalaman.

Selain itu, para atlet ini mempunyai kolesterol rendah, mereka mempunyai daya tahan insulin yang rendah dan kadar trigliserida (asid lemak) yang rendah. Dalam erti kata lain. lemak merka hampir kesemuanya disimpan di bawah lapisan kulit.

Diharapkan dengan informasi ini, golongan yang sentiasa kelihatan kurus dan langsing sentiasa beringat bahawa mereka tetap perlu menjaga pemakanan dan bersukan. Kebanyakan golongan ini seringkali tertipu dengan menyangka mereka sihat kerana badan mereka tidak "membesar"seperti rakan-rakan mereka yang lain.


Sisi Sebenar George Floyd Yang Tidak Diceritakan Media

Setiap hari untuk beberapa minggu kebelakangan ini, beberapa aplikasi bahan bacaan milik penulis dipenuhi dengan artikel-artikel yang berkisar kepada perasaan simpati terhadap nasib George Floyd.

Digelarkan dengan bermacam gelaran yang baik seperti 'The Gentle Giant' (Gergasi Yang Lembut), seorang ayah yang penyayang dan bermacam lagi gelaran yang menggambarkan kebaikan Floyd - fokus pihak media barat jelas sekali mahu meletakkan Floyd ibarat kematian seorang martir.

Sayangnya, disebalik semua laporan ini - artikel-artikel berkenaan latar belakang sebenar individu bernama George Floyd tidak lagi dihiraukan yang sebenarnya membuktikan walaupun dia merupakan mangsa kekejaman polis; menyanjung Floyd terlalu tinggi juga satu kesilapan yang tak sepatutnya kita lakukan.

Floyd adalah anak kelahiran North Carolina, yang dibesarkan oleh seorang ibu tunggal. Pada usia 2 tahun, keluarga mereka berpindah ke Houston membesar di sebuah kawasan didiami etnik kulit hitam - dinamakan sebagai Cuney Homes.

Bagaimanapun, penduduk di situ lebih gemar menamakan kediaman 500 unit apartment mereka sebagai The Bricks ekoran rupa bentuknya.

Seorang atlit cemerlang dalam sukan ragbi Amerika, era muda Floyd dipenuhi aktiviti sukan. Berikutan saiz dan kekuatannya, Floyd ditawarkan untuk menyertaiSouth Florida State College sebagai seorang pelajar dan pemain bola keranjang.

Dua tahun di situ, Floyd menyambung pengajian ke Texas A&M University. Tamat pengajian, Floyd kembali ke Houston cuba mendapatkan pekerjaan tetap - tetapi dia lebih banyak terlibat dalam sektor pembinaan dan sekuriti.

Kesukaran itu walaupun diisi dengan hobi terhadap muzik dan kegiatan sukan, gagal menghalang Floyd terjerumus dengan kancah jenayah.

Pada usia 23 tahun dalam tahun 1997, Floyd ditangkap melakukan kesalahan pertamanya, memiliki kurang 1 gram dadah terlarang kokain yang sebenarnya disimpan untuk orang lain. Untuk kesalahan itu, Floyd disabitkan kesalahan dengan hukuman 6 bulan penjara bermula 2 Ogos 1997.

Selepas dibebaskan, mungkin disebabkan kesempitan hidup Floyd mula terlibat dengan aktiviti mencuri. Dua kali dia ditangkap pada 25 September dan 9 Disember 1998, kedua-duanya membawa hukuman penjara 10 bulan dan 10 hari untuk kes kedua.

Aktiviti jenayah Floyd selepas itu agak perlahan, sehinggalah pada tahun 2001 apabila Floyd dipenjarakan selama 15 hari, akibat tidak memberikan kerjasama terhadap arahan pihak polis.

Sehingga tahun 2005, Floyd kembali menghadapi masalah dengan dadah, ditangkap sebanyak empat kali akibat memiliki atau membawa dadah kokain. Hasil daripada kes-kes ini, dia keluar masuk penjara sebanyak empat kali meringkuk di dalam selama 30 bulan keseluruhannya.

Walaupun demikian, insiden jenayah yang disertai Floyd pada tahun 2007 merupakan jenayah paling keras yang pernah dilakukan olehnya.

Walau bagaimanapun, pengalaman menghadapi hukuman akibat jenayah inilah yang banyak mengubah sikap Floyd, mengembalikan dia ke jalan yang lurus.

Pada 9 Ogos 2007, sebuah rumah yang di Houston diketuk pintunya oleh seorang lelaki beruniform yang mendakwa dia petugas agensi bekalan air.

Dua wanita di dalam rumah itu, Aracely Henriquez dan Angel Negrete membuka pintu tetapi mendapati lelaki yang ada di depan pintu rumah mereka bukanlah benar seperti yang didakwa.

'Petugas' itu kemudiannya berjaya menghalang pintu rumah itu daripada ditutup, seterusnya membolehkan sebuah kenderaan dengan lima orang penumpang lelaki berhenti di hadapan rumah tersebut, terus meluru masuk. Salah seorang daripadanya adalah George Floyd.

Floyd didakwa merempuh masuk, mengacukan pistol ke arah salah seorang wanita tersebut lalu mengarahkan mereka berdua duduk di ruang tamu. Bimbang bayi berusia 1 tahun anak kepada Negrete yang ada di situ diapa-apakan, kedua-duanya mengikut arahan perompak yang hadir.

Salah seorang wanita itu dihentak kepalanya dengan pistol, selepas cuba menjerit meminta tolong.

Kumpulan perompak itu cuba mendapatkan maklumat di mana dadah, wang dan barang kemas disimpan, namun diberitahu kedua-duanya tidak punya barangan berharga. Kecewa, Floyd didakwa merampas barangan kemas yang dipakai serta telefon milik kedua wanita tersebut lalu melarikan diri bersama kumpulannya.

Nasib baiklah nombor plat kenderaan yang dinaiki kumpulan perompak itu berjaya dicatat seorang jiran Henriquez dan Negrete yang ternampak kelibat mereka menyerbu masuk, memberikan petunjuk kepada pihak polis bagi mengesan kesemua suspek.

Siasatan yang dijalankan berjaya menemui kenderaan terbabit dan selepas berjaya diberhentikan, Floyd yang sedang memandu bersama rakannya Kornelius Barlow berjaya diberkas.

Kawad cam yang dilakukan mengesah Floyd merupakan individu yang pertama merempuh masuk lalu mengacukan senjata pada perut mangsa seterusnya terlibat menggeledah rumah mereka. Saiznya yang besar memudahkan identiti Floyd dikenalpasti.

Dalam perbicaraan yang dijalankan serta bukti-bukti yang kukuh, George Floyd mengaku bersalah atas semua tuduhan melakukan rompakan bersenjata ke atas dua orang wanita dan bayi yang terlibat dalam insiden tersebut.

Hasilnya - dia dijatuhi hukuman penjara 5 tahun bermula pada tahun 2009. Pada bulan Januari 2013, permohonan Floyd untuk mendapat kebenaran parol di terima dan George Floyd dibebaskan. Disinilah dia dikatakan berjaya memulakan hidup baru, selepas pengalaman penjara benar-benar mengubahnya.

Floyd kembali serius menyertai aktiviti gereja Resurrection Houston, di mana dia diberikan peluang untuk berkongsi pengalamannya kepada anak-anak muda di sana agar tidak mengulangi apa yang telah dia lakukan.

Digelarkan sebagai seorang 'Gangster Asal' atau 'Original Gangster', Floyd digelarkan OG oleh anak-anak muda berikutan statusnya yang keluar masuk penjara sebelum berubah, cuba memastikan tidak ada anak muda di kawasan kediamannya berhadapan perkara serupa.

Selain kerja aktivis, Floyd juga mula bekerja semula sebagai seorang pemandu trak dan juga pengawal kelab malam, membolehkan dia menyara diri dan keluarga.

Selepas wabak Covid-19 melanda, Floyd kembali bergelut dengan masalah kewangan akibat penutupan kelab tersebut menyebabkan dia hilang sumber pencarian.

Pada 25 Mei 2020,Floyd hadir ke kedai Cup Foods yang selalu dikunjunginya dan didakwa membayar barangan yang dibeli dengan not 20 dollar palsu. Juruwang kedai yang menjaga pembayaran memohon semula rokok yang dibeli kerana wang kertas yang diserahkan dipercayai tidak sah.

Floyd dikatakan melarikan diri selepas itu, terus masuk ke sebuah kenderaan tidak jauh dari kedai tersebut.

Oleh kerana peraturan mandatori mewajibkan mana-mana peniaga yang menerima atau mempercayai wang kertas yang mereka terima palsu perlu melaporkan kepada polis, juruwang itu segera menghubungi balai polis.

Tidak lama selepas itu, polis tiba dan kami pasti anda dah tahu apa yang berlaku selanjutnya.


5 Lokasi Dunia Yang Wanita Diharamkan Menjejakinya

Kepercayaan-kepercayaan tradisional masih terus dipegang masyarakat di seluruh dunia, walaupun laungan kesaksamaan gender semakin hari semakin kuat kedengaran.

Banyak pihak khasnya golongan aktivis feminis kerap kali melaungkan agar tidak lagi wujud segregasi yang membezakan antara lelaki dan wanita setiap masa, di mana wanita perlu diberikan peluang serupa dalam semua perkara.

Disebabkan pertembungan antara amalan tradisional ini yang kelihatan bercanggah dengan pemikiran era baru, wujud beberapa lokasi di dunia yang terus keras mempertahankan pendirian mereka. Berikut adalah lima lokasi di dunia di mana wanita ditegah keras daripada menghadiri mahupun menghampirinya.

Kuil Shabarimala adalah sebuah kuil penganut Hindu yang terletak di Kerala, India. Sejak tahun 1991, kuil ini menjadi kawasan larangan bagi mana-mana wanita yang masih menjalani proses ovulasi.

Larangan ini bagaimanapun berjaya dicabar oleh kumpulan pejuang hak asasi pada tahun 2018, mengakibatkan mahkamah India mengisytiharkan bahawa semua penganut Hindu tak kira jantina dan usia harus dibenarkan masuk ke dalam kuil itu.

Pengisytiharan ini menyebabkan kontroversi besar-besaran setelah beberapa kumpulan wanita cuba memasuki dewan utama kuil itu tetapi dihalang. Selepas dua orang wanita berjaya masuk ke dalam dewan utamanya melalui pintu belakang dengan bantuan polis - kuil itu ditutup bagi tujuan penyucian.

Pada penghujung tahun 2019, kerajaan Kerala mengumumkan mereka akan mengenakan larangan ke atas wanita selepas kes ini dibuka kembali di mahkamah untuk dibicarakan.

Pulau Okinoshima merupakan salah sebuah kawasan yang dianggap suci oleh masyarakat Jepun, terletak berdekatan Kyushu.

Mempunyai keluasan sebesar 240 ekar, pulau ini telahpun diisytiharkan sebagai salah satu tapak warisan dunia oleh UNESCO pada tahun 2017, berikutan kesan sejarahnya.

Apa yang menarik, pulau ini bukan saja melarang wanita hadir malahan hanya membenarkan 200 orang lelaki saja masuk ke pulau itu pada satu tarikh sahaja; 27 Mei setiap tahun.

Ritual yang dijalankan setiap 27 Mei sempena memperingati perang yang berlaku tidak jauh daripada pulau tersebut memerlukan individu lelaki yang hadir berendam di pantai - tanpa berpakaian seurat benang pun.

Berendam ini dijadikan peraturan wajib, bagi menyucikan semua pelawat lelaki sebelum mereka dibenarkan masuk ke kawasan-kawasan seterusnya.

Kawasan suci Gunung Omine menjadi salah satu lokasi penyembahan utama agama Shugendo, sebuah agama kuno yang dianuti kumpulan minoriti warga Jepun.

Diasaskan sekitar abad ke 7 hasil penggabungan beberapa ideologi dan doktrin Buddha, Tao, Shinto dan Vajra, 'Shugendo' dalam bahasa Jepun membawa makna 'orang gunung' dan Omine menjadi salah satu pusat utama ajaran ini.

Untuk lebih 1,300 tahun hanya kumpulan lelaki saja dibenarkan mendaki gunung ini untuk sampai ke sebuah tokong yang dibina di puncaknya, pada ketinggian lebih 5,000 kaki.

Walaupun pada tahun 1872 kerajaan Jepun mengharamkan sebarang bentuk dekri yang menghalang kehadiran sesuatu ke sesuatu lokasi disebabkan oleh faktor jantina, sami-sami di Gunung Omine terus berkeras mempertahankan tradisi ini.

Apa yang unik, kaum wanita juga tidak menimbulkan kontroversi - sebaliknya turut menghormati permintaan sami-sami di situ. Tidak seperti apa yang berlaku di Kuil Sharimabala.

Sebuah kawasan pergunungan yang agak luas dengan saiz melebih 335km persegi, Pergunungan Athos merupakan pusat ajaran Ortodoks yang sangat penting di Eropah.

Dikenali dengan nama 'Agion Oros' di Greece atau 'Gunung Suci,' sudah lebih 1,000 tahun kawasan pergunungan ini dibuka bagi melatih sami yang datang daripada negara Eropah Timur, seperti Romania, Russia, Bulgaria, Serbia dan Moldova.

Seluruh kawasan semenanjung ini menjadi kawasan larangan, bukan sahaja kepada golongan wanita malahan turut sama melibatkan haiwan betina. Kami tidak tahu siapa yang ditugaskan untuk melakukan saringan terhadap haiwan yang ada.

Bukan saja wanita dilarang daripada masuk, malahan wanita juga turut dilarang daripada mendekati pesisir pantai semenanjung ini - hanya dibenarkan berada pada jarak 500 meter sebelum dianggap masuk ke kawasan larangan.

Tradisi ini dikekalkan bagi mengormati kehadiran Virgin Mary ke kawasan itu yang menukarkan kawasan itu daripada dipenuhi penganut ajaran paganisme kepada ajaran Ortodoks Kristian.

Selepas permintaan Mary untuk menjadikan kawasan itu miliknya dimakbulkan, penganut ajaran Ortodoks di situ berusaha untuk memastikan hanya Mary satu-satunya wanita yang pernah menjejakkan kaki ke situ.

Jika ke empat-empat lokasi di atas larangannya datang daripada dengan kepercayaan dan spiritualiti, Herbertstrasse pula sebaliknya. Lokasi unik ini yang mempunyai sejarah panjang di Jerman dilarang daripada dimasuki wanita - disebabkan kegiatan pelacuran yang dijalankan didalamnya.

Terletak di Hamburg, Herbertstrasse merupakan lokasi popular yang telah wujud agak lama sejak abad ke 19 lagi, sehinggakan semasa era pemerintahan Nazi sendiri - kerajaan Nazi Jerman memilih untuk mendirikan pagar penghadang bagi 'menutup' aktiviti yang berlaku di dalamnya.

Pagar yang didirikan walaupun sudah banyak kali diruntuhkan oleh gerakan-gerakan aktivis yang mahu menghalang pengeksploitasian wanita tetap didirikan semula. Larangan untuk wanita masuk berjaya dikekalkan.

Sehingga kini aktivis gender berusaha untuk 'membebaskan' kawasan tersebut daripada sindiket-sindiket yang beroperasi di dalamnya.

Dalam tunjuk perasaan sempena hari wanita sedunia pada bulan Mac tahun 2019, sekumpulan feminis dengan menggunakan peralatan pertukangan berjaya membuka pagar besi yang didirikan, bagi membolehkan kaum wanita menggunakan lorong tersebut.

Satu saja masalahnya - mereka bertukang bersama-sama menurunkan pagar tersebut, dalam keadaan tidak berbaju. Apa keperluannya di situ?


Sejarah 'Rastafari' - Komuniti Terasing Dan Ganja Sebagai Sumber Ekonomi

Identiti rambut 'rasta' atau lebih terkenal dengan nama 'dreadlock' sehingga kini masih lagi menjadi ikutan sesetengah individu di negara kita.

Terkenal dengan cara ikatan yang unik, seseorang yang menggayakan rambut 'dreadlock' sememangnya pasti akan menjadi tumpuan disebabkan oleh gaya rambut mereka yang menarik perhatian ramai.

Sejarah ajaran Rastafari merupakan sebuah kisah perjuangan yang unik, melibatkan tekanan penjajahan dan perasaan ingin menggapai kebebasan yang patut kita pelajari, untuk lebih memahami erti sebuah penindasan.

Pada penghujung abad ke 19, ajaran yang dikenali sebagai 'gerakan Ethopia' mula wujud di beberapa lokasi bahagian selatan benua Afrika.

Gerakan ini merupakan gabungan beberapa pengikut gereja Anglican dan Methodist yang merasakan pengaruh etnik kulit putih ke atas gerakan mereka terlalu besar, sehinggakan menyukarkan etnik kulit hitam mengetuai atau menentukan hala tuju pergerakan mereka.

Disebabkan oleh sentimen anti rasisme yang menular di kalangan ahli-ahli yang tidak berpuas hati, Gerakan Ethiopia ditubuhkan khas untuk menyatukan semua segregasi-segregasi pengunjung gereja kulit hitam, menggabungkan bermacam bentuk tradisi, idea dan ideologi bagaimana untuk menjadi seorang Kristian di benua Afrika - yang dikawal oleh penjajah kulit putih.

Nama 'Ethiopia' diambil daripada petikan dalam kitab Bible "Ethiopia shall soon stretch forth its hands unto God" yang terkandung dalam Psalm 68:31.

Dengan menggunakan nama tersebut, usaha untuk menyatukan keseluruhan penganut Kristian etnik Afrika dilakukan, dengan pembukaan banyak gereja yang dinamakan sebagai 'Gereja Ethiopia', tetap mengekalkan ajaran Anglican dan Methodist yang telah diamalkan tetapi mula dikepalai etnik kulit hitam sendiri.

Leonard Percival Howell merupakan salah seorang penyokong kuat gerakan Ethiopia. Lahir pada tahun 1898, Howell berkelana ke beberapa negara luar, mencari ilmu sebelum pulang ke Jamaica sekitar tahun 1932 ketika Jamaica masih lagi dijajah oleh British.

Howell mula menjalankan kerja-kerja penyebaran ajaran Kristian yang membawa bersama ideologi Gerakan Ethiopia, bermula pada tahun 1933.

Selain itu, Howell turut sama cuba membangkitkan isu-isu berkaitan golongan miskin serta komuniti pekerja yang ditekan kerajaan, khasnya mereka yang mempunyai susur galur keturunan seorang hamba di situ - walaupun sistem perhambaan sudah dihapuskan pada tahun 1834.

Salah satu topik yang kerap diangkat Gerakan Ethiopia khasnya Howell, adalah bagaimana semua visi penyatuan masyarakat Afrika akan bermula dengan kebangkitan Putera Tafari Makonnen (gambar di atas, kiri) - pemangku Raja Ethopia sejak tahun 1916.

Seorang penganut agama Kristian Ortodoks, Putera Tafari Makonnen diangkat sebagai jelmaan Tuhan yang juga menandakan kedatangan semula kali kedua Jesus Christ.

Putera Tafari Makonnen naik menduduki takhta kerajaan Ethiopia pada tahun 1930, memperkuatkan lagi ramalan dan validasi yang diperkatakan ke atas dirinya dengan menggunakan gelaran Maharaja Haile Selassie I.

Semasa pertabalannya, beliau turut menggelarkan dirinya Raja Kepada Semua Raja, Ketua Kepada Semua Ketua, berpandukan kepada kitab Bible - mengangkat imej agama Kristian yang menjadi pegangan dirinya dan pengikutnya.

Bagi pengikut lama Putera Tafari seperti Howell, mereka mula menidakkan penguasaan kerajaan British ke atas etnik kulit hitam Jamaica. Sebaliknya mereka percaya Raja Haile Selassie I atau Putera Tafari Makonnen merupakan pemerintah sebenar mereka.

Untuk mengangkat imej Raja Haile Selassie, Howell mula menggunakan nama Putera Tafari sebagai label gerakannya. 'Putera' dalam bahasa Jamaica adalah Ras, jadi pengikut ajaran Howell yang menyanjung tinggi Putera Tafari mula lebih dikenali sebagai pengikut Ras Tafari - sempena nama asal raja yang mereka sembah.

Di sinilah ajaran Rastafari mula dibentuk dan Leonard Howell mula dikenali sebagai 'The First Rasta.'

Demi membantu pengikut ajarannya yang datang daripada golongan susah, Howell berusaha untuk membeli beberapa ekar tanah untuk dijadikan pusat komuniti mereka.

Visi Howell, komuniti mereka boleh berdikari sendiri, mengamalkan cara hidup bebas daripada campur tangan penjajah dalam usaha jangka masa panjang untuk mengembalikan semula Jamaica sepenuhnya kepada pemerintahan orang asal.

Walaupun begitu, pegangan agama komuniti ini mula beralih sedikit demi sedikit kepada ciri-ciri radikal, mengeluarkan Rastafari daripada ajaran Kristian yang mereka anuti lebih awal - sebaliknya mula mengalami pertambahan bermacam elemen baru yang dikritik banyak pihak sebagai satu kultus ajaran sesat.

Bagaimanapun, semua kritikan yang ada tidak dihiraukan Howell. Komuniti yang dibangunkannya semakin berkembang dan pada tahun 1939, The Ethiopian Salvation Society ditubuhkan secara rasminya.

Pusat komuniti mereka pula digelarkan sebagai 'Pinnacle' ekoran kedudukannya yang tinggi di atas bukit.

Berikutan pengaruh Howell kepada masyarakat di situ, kerajaan Brisith-Jamaica mula melihat Howell sebagai ancaman kepada mereka.

Ideologi yang diperjuangkan Howell bahawa Jesus Christ adalah seorang lelaki Ethiopia, dikhuatiri akan menjadi ancaman kepada ajaran asal Kristian. Gerakan Howell mula dibayangi pihak polis sehingga membawa kepada beberapa siri tangkapan melibatkan Howell dan pengikutnya.

Howell mula digelarkan sebagai ketua ajaran sesat dan juga 'Raja Kepada Komunitinya', serta dimasukkan secara paksa ke hospital mental bagi membuktikan ketidakstabilan pemikirannya.

Salah satu elemen paling penting dalam ritual ajaran Rastafari adalah penggunaan ganja, yang pada ketika itu telah menjadi bahan larangan kerajaan.

Disebabkan oleh kepentingan ganja dalam kehidupan seharian komuniti di Pinnacle, pengikut-pengikut Howell menggunakan tanah mereka untuk tujuan penanaman ganja bagi menjana ekonomi serta kegunaan mereka sendiri.

Kewujudan permintaan yang tinggi bukan saja daripada pengikut Howell sebaliknya turut sama melibatkan komuniti-komuniti luar khasnya golongan pekerja menjadikan aktiviti penanaman ganja di Pinnacle yang dilakukan secara terbuka, mula menerima sambutan luar biasa.

Hasil permintaan tinggi, ekonomi penduduk Pinnacle semakin kukuh dan Britain mula tidak senang duduk melihat bagaimana seorang lelaki 'gila' secara jelas melawan semua ketetapan yang telah diperkenalkan - sehinggakan Pinnacle dikenali sebagai pusat penanaman ganja terbesar Jamaica dalam sejarah negara tersebut.

Dibantu dengan kekukuhan ekonomi serta mesej yang berjaya menarik minat masyarakat Jamaica, gerakan Rastafari mula dilihat oleh beberapa kelompok politik sebagai penghalang kepada usaha menuntut kemerdekaan negara mereka.

Apatah lagi Rastafari tidak pernah meninggalkan kepercayaan mereka bahawa Raja Haile Selassie I merupakan raja sebenar mereka, walaupun Haile Selassie memerintah negara Ethiopia.

Ideologi yang dibawa gerakan Rastafari dirasakan perlu dibasmi, bagi memudahkan pembentukan kerajaan Jamaica yang baru di bawah pentadbiran parti-parti politik dapat dibentuk.

Bermula pada tahun 1945, pihak polis Jamaica telah menyerbu masuk ke dalam Pinnacle bagi menghentikan gerakan mereka. Namun serbuan besar-besaran pada tahun 1954 menamatkan Pinnacle sebagai pusat kegiatan Rastafari serta lokasi penanaman ganja terbesar Jamaica.

Pada bulan April 1963, beberapa bulan selepas kemerdekaan Jamaica - satu insiden berkaitan usaha pengambilan tanah oleh kerajaan Jamaica bagi tujuan pembangunan pusat pelancongan, mempertemukan kembali kerajaan Jamaica dengan komuniti Rastafari yang pada ketika itu sudah berselerakan.

Selepas salah seorang penyokong Rastafari ditembak dan ditangkap, pengikut Rastafari yang ada membakar sebuah stesen minyak sebagai tindak balas.

Tindakan itu menyebabkan berlakunya konfrontasi besar-besaran antara polis dan pengikut Rastafari yang masih ada. Polis Jamaica mengeluarkan arahan untuk menangkap kesemua pengikut Rastafari yang ada - hidup atau mati atas tindak balas mereka.

Tiga pengikut Rastafari, tiga orang awam dan dua anggota polis terbunuh dalam kejadian ini. 150 orang Rastafari ditangkap.

Insiden itu yang dikenali sebagai 'Insiden Coral Gardens' sehingga kini terus dilihat sebagai titik noktah utama kepada gerakan Rastafari secara berpusat, mengakibatkan pengikut mereka terpaksa membawa haluan masing-masing secara sendiri berikutan kebimbangan akan ditangkap, didakwa dan dihukum.

Hanya selepas Raja Haile Selassie I melakukan lawatan 3 hari ke Jamaica, kerajaan Jamaica mula melonggarkan kawalan ke atas Rastafari membenarkan mereka terus mengamalkan kepercayaan mereka, tanpa ada lagi tangkapan dilakukan.

Dari situlah komuniti-komuniti seperti The Twelve Tribes of Israel dan The Church of Haile Selassie mula ditubuhkan, bergerak aktif menyebarkan ajaran Rastafari.

Pada tahun 2017, kerajaan Jamaica melakukan permohonan maaf secara terbuka kepada komuniti Rastafari atas apa yang telah berlaku pada tahun 1063, menyifatkan layanan kerajaan Jamaica ketika itu terhadap komuniti kecil ini adalah satu ketidak adilan yang nyata.

Sehingga kini, dianggarkan ada 700,000 ke 1 juta pengikut Rastafari di seluruh dunia, masih lagi berharap agar Pinnacle dapat dikembalikan seperti sedia kala.

Raja Haile Selassie I atau nama asalnya Ras Tafari Makonnen meninggal dunia pada tahun 1975. Kematian beliau terus menjadi salah satu peristiwa paling mendukakan pengikut ajaran Rastafari.


The World: Pulau Buatan Manusia di Dubai Yang Tidak Berpenghuni

Pada tahun 2003, pembangunan sebuah projek berbilion dolar yang diberi nama "The World" telah diumumkan.

Kepulauan buatan manusia yang berbentuk seperti peta bumi ini dirancang untuk menampilkan rumah-rumah mewah dan tempat-tempat pelancongan yang terletak tidak jauh dari Dubai.

Namun pada hari ini iaitu lebih daripada 10 tahun selepas kepulauan ini siap, kepulauan ini kelihatan terbiar dengan hampir tiada pembinaan.

Pada awal tahun 2000-an, pemaju hartanah melihat peluang yang sangat besar dalam membina daratan tiruan di luar pantai Dubai.

Ledakan hartanah di kawasan ini sangat dahsyat dan Emiriah ini kelihatan sangat berkembang.

Permintaan terhadap hartanah di lautan juga sangat besar dan Dubai sememangnya telah berkembang di sebahagian besar pesisir pantainya.

Jadi, Nakheel Properties iaitu sebuah syarikat hartanah yang dimiliki oleh kerajaan Dubai, membuat rancangan untuk mengubah wilayah tersebut secara radikal, semuanya hanya dalam tempoh dua dekad.

Syarikat itu merancang tiga projek pulau yang berbeza yang mana apabila dilihat dari luar angkasa, kelihatan seperti pokok palma.

Ketiga-tiga projek tersebut dinamakan sebagai Palm Jumeirah, Palm Jebel Ali dan terakhir Palm Deira, yang terbesar setakat ini.

Kawasan yang berbeza dirancang, dari perumahan dengan berkepadatan rendah, kompleks-kompleks berkepadatan tinggi dan pulau-pulau yang dapat digunakan secara komersial.

Pada fasa kedua, "The World" dirancang untuk dilengkapi dengan projek lain yang lebih besar, iaitu "The Universe".

Kepulauan buatan manusia dirancang, yang menyerupai bentuk matahari, bulan serta planet-planet dalam sistem suria, Milky Way dan galaksi yang jauh.

Di sebelah Palm Jebel Ali, satu lagi projek raksasa bakal dibina iaitu Dubai Waterfront.

Pulau-pulau ini dirancang untuk menyerupai bintang dan bulan sabit yang merupakan simbol penting dalam Islam. Projek pembinaan ini diiklankan sebagai projek pembangunan buatan manusia terbesar di dunia.

Bentuknya juga dicipta untuk berfungsi sebagai pelindung kepada Palm Jebel Ali daripada hakisan. Dengan adanya projek-projek ini, Dubai yang terletak di antara Abu Dhabi dan Sharjah, dilihatkan akan berubah secara drastik.

Pulau-pulau itu dilihatkan sebagai projek berprestij yang mempunyai sasaran lebih besar untuk mengembangkan Dubai menjadi tempat pelancongan utama, dan dengan itu mewujudkan sumber pendapatan baru bagi kawasan yang memperoleh sebagian besar kekayaannya melalui pengekstrakan minyak.

Pada tahun 2001, Nakheel Properties mula membina Palm Jumeirah di mana projek ini sahaja akan melipatgandakan panjang pantai Dubai.

Pada tahun 2006, penambakan tanah selesai dan pangsapuri pertama diserahkan kepada pembeli.

Sebahagian besar daripada pantai ini mempunyai rumah-rumah milik peribadi manakala sebilangan besar hotel mewah dibina di sepanjang pesisir pantai, yang melindungi pulau buatan tersebut dari ribut.

Ketika Palm Jumeirah masih dalam pembinaan, projek-projek lain sudah mula terbentuk yang membawa kepada pencapaian baharu dalam kadar pertumbuhan Dubai pada abad ke-21.

Ini sekaligus membuatkan pasaran hartanah mengalami ledakan pesat dan sejumlah projek berprestij, seperti Burj Khalifa yang merupakan bangunan terbesar dan tertinggi di dunia telah dibina.

Pada September 2008, Hotel Atlantis di Palm Jumeirah meraikan pembukaannya dengan pertunjukan bunga api melebihi RM80 juta.

Tetapi perayaan mewah itu tidak dapat mengubah hakikat bahawa krisis kewangan antarabangsa pada tahun 2008 mula memberikan kesan kepada Dubai.

Disebabkan oleh permintaan yang semakin merosot, harga sebidang tanah juga merudum dengan begitu cepat dan pembangunan Palm Jebel Ali terhenti.

Pada tahun 2011, Nakheel Properties menawarkan pemulangan wang kepada pelabur dan sejak itu, projek dahsyat ini ditangguhkan.

Tebing pasir kosong yang mencecah 7 kilometer ke laut kelihatan seperti dilupakan.

Ia terletak di belakang Pelabuhan Jebel Ali tanpa pembangunan bandar berhampirannya dan sebahagian besar daripada pemandangan indah yang diimpikan oleh perancang projek nampaknya hanya menjadi mimpi.

Penambakan tanah Dubai Waterfront juga jauh daripada apa yang dirancang, namun kita sudah dapat melihat bentuk beberapa pulau melalui gambar satelit.

Situasi serupa berlaku kepada Palm Deira di mana penambakan tanah telah berjalan tetapi masih jauh untuk diselesaikan.

Pada tahun 2013, Nakheel Properties memutuskan untuk cuba menyelamatkan projek ini dengan menjenamakannya semula.

Daripada terus membina tanah baru, projek ini diperkecilkan dan sekarang hanya disebut sebagai Kepulauan Deira.

Dan masih ada kerja pembinaan yang sedang berjalan, termasuklah pusat membeli-belah dan dua bangunan tinggi.

Bagi projek The World pula, pembinaan tanah hampir siap dan sebahagian besar daripada pulau-pulau itu telah pun dijual sebelum krisis ekonomi melanda.

Namun pulau-pulau ini tidak lagi dibangunkan kerana kebanyakan daripada pelabur yang membelinya berhadapan dengan masalah sendiri selepas krisis kewangan.

Dan walaupun pelaburan terhadap projek baru di Dubai meningkat setelah krisis ini, projek The World tidak mendapat faedah daripadanya kerana kurangnya keyakinan terhadap pulangan daripada pelaburan seperti ini.

10 tahun selepas projek ini diumumkan, The World dikatakan sudah tidak lagi sesuai dengan dunia pada hari ini.

Banyak kebimbangan muncul berkaitan dengan tahap keselamatan dan kadar usia projek itu apabila laporan berita menyatakan bahawa saluran-saluran kecil di antara pulau-pulau itu mula mengenai mendap.

Dan kenaikan paras laut adalah bahaya yang semakin membimbangkan untuk projek seperti ini.

Secara umumnya, kebimbangan berkaitan dengan projek penambakan tanah muncul. Penduduk di Palm Jumeirah mengkritik kualiti air yang diterima mereka.

Walaupun pembinaan di pesisir pantai penting untuk melindungi Palm Jumeirah dari hakisan, ia juga menghalang pergerakan pasang surut semula jadi yang menyebabkan air laut di kepulauan itu bertakung.

Selain itu, masalah alam sekitar semakin mendapat perhatian. Penimbunan beratus-ratus ribu tan pasir di dasar laut yang sebelumnya rata mempunyai kesan terhadap ekologi laut.

Sebahagian besar daripada pulau-pulau itu terdiri daripada pasir yang dikoreak dari perairan pantai cetek Dubai dan terdapat kebimbangan bahawa ini membawa kepada ketidakstabilan tanah pantai, yang boleh membawa kepada hakisan pantai semula jadi.

Walaupun kesan ini telah lama diketahui, ia menjadi semakin sukar untuk memasarkan projek yang dianggap berbahaya bagi alam sekitar.

Oleh itu, banyak projek yang dipromosikan dalam beberapa tahun kebelakangan ini berusaha untuk mengambil kira kesesuaian persekitaran.

Di samping itu, kesukaran hidup bagi pekerja binaan migran di Dubai adalah satu topik yang semakin mendapat perhatian media.

Namun demikian, ada projek pembangunan di kepulauan ini yang mula terbentuk.

Pada awalnya, hanya ada satu sahaja pulau yang telah dibangunkan, iaitu Pulau Upernavik.

Vila ini berfungsi sebagai rumah pameran untuk mempromosikan projek ini.

Pada musim panas 2012, Royal Island Beach Club dibuka di pulau Lebanon dan kelab ini menjadi lokasi pelancongan yang boleh sampai ke sini dengan kapal.

Projek terbesar melibatkan kepulauan ini diumumkan pada tahun 2014 di mana seorang pelabur hartanah Austria merancang untuk membangunkan sejumlah projek di pulau-pulau Eropah.

(Fasa 1 The Hearts of Europe dirancang dibuka penghujung tahun 2020)

Projek ini dipanggil "The Hearts of Europe" dan sasarannya adalah untuk mencipta Eropah mini, dengan hotel mewah yang diilhamkan oleh tempat-tempat seperti Venice atau Monaco.

Selain sejumlah restoran makanan Eropah, pelabur tersebut juga merancang untuk membangun sebuah plaza di pulau Swiss dengan salji buatan.

Projek ini sedang dalam pembinaan dan hanya masa sahaja yang akan menentukan sama ada ia akan membawa kejayaan ekonomi yang diinginkan.


Kisah 3 Individu Korea Utara Yang Berjaya Melarikan Diri Dari Negara Sendiri

Apabila disebut sahaja negara Korea Utara, kita pastinya membayangkan sebuah negara yang berada di bawah pemerintahan seorang diktator yang bernama Kim Jong Un. Sebuah negara yang sangat tertutup daripada dunia luar dan rakyatnya tidak mempunyai kebebasan bersuara.

Perkara ini amat berbeza dengan negara jirannya, Korea Selatan yang lebih terbuka. Malah, Korea Selatan juga merupakan negara pelopor dunia teknologi dengan beberapa syarikat peneraju industri ini antaranya Samsung. Malah, industri hiburan di Korea Selatan juga berjaya mencipta fenomena di seluruh dunia termasuklah Malaysia.

Sekiranya anda lahir di Korea Utara, anda tidak mempunyai pilihan dan kebebasan. Malah, setiap penduduk juga tidak mempunyai kebebasan untuk menganuti apa-apa agama sekalipun. Pemerintah mereka, Kim Jong Un diumpakan sebagai Tuhan bagi rakyat Korea Utara.

Walau bagaimanapun, ada rakyat Korea Utara yang nekad melarikan diri ke negara jiran mereka untuk mendapatkan kehidupan yang lebih baik. Mereka ini selalunya berbuat demikian kerana mahukan kebebasan dalam hidup. Ada juga yang melarikan diri kerana sentiasa ditekan dan berada dalam kelaparan.

Seorang selebriti Youtube terkenal Korea Selatan yang beragama Islam, Kim Daud baru-baru ini telah menemuramah seorang wanita yang berjaya melarikan diri keluar dari Korea Utara pada tahun 2015. Wanita yang bernama Gang Nara ini telah menceritakan sedikit sebanyak pengalamannya melarikan diri dari Korea Utara.

Ianya bukanlah keputusan yang mudah kerana beliau terpaksa meninggalkan keluarganya dan sehingga kini tidak tahu apa nasib yang menimpa keluarganya. Beliau turut berkongsi bagaimana berjaya menyelamatkan diri dengan bantuan seorang broker dengan bayaran $8500. Harga terkini bagi khidmat broker dianggarkan sekitar $25000.

Memandangkan kawasan sempadan dikawal ketat oleh askar Korea Utara, maka mereka berdua telah menyeberangi sungai. Tindakan mereka itu dikesan dan telah ditembak oleh askar Korea Utara ketika menyeberangi sungai tersebut. Namun, nasib menyebelahi mereka kerana tiada peluru yang hinggap ke tubuh mereka.

Beliau turut menceritakan pengalamannya yang hampir lemas ketika keadaan panik tersebut. Nasibnya baik apabila berjaya diselamatkan oleh broker yang dibayarnya itu. Ada individu lain tidak bernasib baik ditangkap dan mereka akan dikenakan hukuman berat seperti potong kaki atau ditembak mati.

Kebanyakan rakyat Korea Utara yang berjaya meloloskan diri ke negara jiran melakukannya dengan menyeberangi sungai. Namun, berlainan pula kisahnya dengan Jeong Min-woo yang berasal dari Hyesan, penempatan yang bersempadanan dengan negara China.

Lebih menarik, beliau sebenarnya adalah seorang askar Korea Utara dan melarikan diri dengan berpakaian seragam tentera. Beliau berjaya membuat helah kepada askar yang bertugas bahawa beliau mahu menyeberangi sempadan atas urusan kerja. Ianya berhasil.

Beliau kemudiannya telah melarikan diri ke Thailand dan meminjam pakaian daripada kawannya. Walau bagaimanapun, pakai seragam askar Korea Utara yang dimiliknya disimpan kemas dalam beg bersama kad identitinya. Kedua-dua barangan ini amat berguna sekiranya satu hari nanti beliau mahu kembali ke negara asalnya.

Di Korea Utara, seorang askar diberikan lebih keistimewaan berbanding rakyat biasa. Menurutnya, jika tidak bertugas sekalipun, beliau tetap akan memakai pakaian seragam bagi membolehkannya menaiki kenderaan. Malah, rakyat lebih takut untuk mencuri rokok daripadanya dan bergaduh dengan seorang askar.

Menurut statistik, 3,682 rakyat Korea Utara telah melarikan diri ke Korea Selatan sejak 3 tahun kebelakangan ini. Namun, daripada jumlah tersebut hanya 6 orang yang meloloskan diri melalui kawasan demilitarized zone atau DMZ yang dikawal rapi. Salah seorangnya adalah Kim Kang Yoo.

DMZ merupakan kawasan sempadan yang paling dikawal ketat dan mengandungi banyak bom periuk api yang diletakkan ketika era peperangan antara kedua buah negara itu. Usaha meloloskan diri daripada DMZ yang mempunyai kelebaran 2.5 batu ini bukanlah satu tugas mudah kerana risiko ditembak oleh askar daripada kedua-dua pihak.

Askar-askar yang bekerja di pos-pos pengawal di sepanjang kawasan perbatasan DMZ tidak hanya diberi peranan untuk mengawasi pihak lawan, tetapi juga mengawasi rakan-rakan mereka sendiri yang mungkin berusaha melarikan diri. Setiap askar yang mengawal sempadan ini dilengkapi dengan senjata.

Dalam usahanya melarikan diri, mulanya beliau telah berjalan dan dengan tenangnya berpura-pura sedang menjalankan tugasan. Apabila askar yang bertugas mengalih pandangan daripadanya, beliau telah berlari selaju-lajunya sehingga kelibatnya tidak dapat dilihat.

Menurutnya lagi, beliau berlari ke arah kawasan lembah dan selama berjam-jam lamanya menelurusi hutan tersebut sehingga tangannya luka. Beliau turut menceritakan pengalamannya hampir mati kerana terjatuh dari tebing curam.